text: 1Bakivugana n'abantu, abaherezi bazanana aho bari n'umukuru w'abacungera irembo ry'urusengero, n'Abasadukayo, 2bababajwe cane n'uko bigisha abantu, bababarira yuko ukuzuka kw'abapfuye kwabonetse kuri Yesu. 3Babashorerako amaboko, babashira mw'ibohero gushitsa mu gitondo, kuko bwari bugorovye. 4Ariko benshi mu bumvise iryo jambo barizera, igitigiri c'abagabo gishika nk'ibihumbi bitanu. 5Bukeye bw'aho, abashingantahe babo, abakuru n'abahinga b'ivyanditswe bakoranira i Yerusalemu, 6Anasi umuherezi mukuru, Kayafa, Yohana, Alekisandero n'abo umuryango bose w'abaherezi bakuru. 7Babashize hagati, barababaza bati: "Ni ubushobozi ki, canke ni izina riki, vyabateye gukora ivyo? " 8Nuko Petero, yuzuye Mpwemu Yera, arababarira ati: "Yemwe bashingantahe b'abantu n'abakuru, 9uwu musi ko ducunaguzwa ivyo twagiriye neza umuntu yanyogomba, kandi n'icamukijije, 10ni mumenye mwese, n'ubwoko bwose bw'Abisirayeli, yuko ari mw'izina rya Yesu Kristo, Umunyanazareti, uwo mwebwe mwabamvye, Imana ikamuzura mu bapfuye, ko ari ho hatumye uwu muntu ahagarara imbere yanyu, akomeye. 11Uwo ni we buye mwebwe abubatsi mwatituye, kandi ryahindutse irigumya imfuruka. 12Kandi nta wundi agakiza kabonerwamwo, kuko ata rindi zina musi y'ijuru ryahawe abantu dukwiye gukirizwamwo. 13Babonye ugushira amanga kwa Petero na Yohana, kandi babona ko batigishijwe, atari abanyabwenge, baratangara; maze bamenya ko babana na Yesu; 14kandi babonye uwo muntu yakijijwe ahagararanye na bo, babura ico bavuga. 15Barabataramura, maze baja inama 16bati: "Mbega aba bantu tubagire dute? Ko vyamenyekanye mu baba i Yerusalemu bose yuko bakoze ikimenyetso kibaye rurangiranwa, natwe ntidushobora kubihakana; 17ariko ntibarushirize kwamamara mu bantu, tubahahirize, ntibongere kugira umuntu n'umwe babarira muri iryo zina. " 18Babahamagaje, barabihanikiriza ngo ntibihende ngo bavuge canke bigishe mw'izina rya Yesu. 19Petero na Yohana barabishura bati: "Namba ari vyiza mu maso y'Imana kubumvira kubarutisha Imana, ni mubitandukanye; 20kuko tweho tudashobora kureka kuvuga ivyo twabonye n'ivyo twumvise. " " 21Na bo bongeye kubahahiriza, barabarekura, babuze uko bobahana kubwo abantu, kuko bose bahimbaza Imana ku vyabaye. 22Kuko uwo muntu yari arengeje imyaka mirongo ine avutse, uwakozweko ico kimenyetso co kumukiza. 23Nuko barekuwe basubira muri bagenzi babo, babiganira ivyo abakuru b'abaherezi n'abakuru bababwiye vyose. 24Na bo bavyumvise bavuga n'ijwi rirenga, babwira Imana n'umutima uhuye bati: " "Databuja, ni wewe waremye ijuru n'isi, n'ikiyaga n'ibirimwo vyose, 25kandi wavugiye mu kanwa ka sogokuruza Dawidi, umusavyi wawe, ubivugisha Mpwemu Yera uti: "Abanyamahanga ni iki kibateye umuvurungano, N'amoko yagiriye ingingo iki ivyo ubusa? " 26Abami bo mw'isi batonze urugamba, N'abakuru bakoraniye hamwe, Kurwanya Uhoraho n'Uwo yarobanuje amavuta. 27Kandi vy'ukuri muri iki gisagara, Herode, bo na Pontiyo Pilato hamwe n'abanyamahanga n'imiryango ya Isirayeli, bakoraniye kurwanya Umushumba wawe yera Yesu, uwo warobanuje amavuta, 28ngo bashitse ivyo ukuboko kwawe n'inama yawe vyari vyaragabiye vyose ko bizoba. 29Kandi none, Mwami, raba agahahirizo kabo, uhe abasavyi bawe kuvuga ijambo ryawe bashize amazinda rwose. 30Ukigoroye ukuboko kwawe gukiza indwara, ibimenyetso n'ibitangaza bikorwe mw'izina ry'Umushumba wawe yera Yesu. " " 31Bahejeje gusenga, aho bakoraniye haratigita, bose buzuzwa Mpwemu Yera, bavuga ijambo ry'Imana bashize amazinda. 32Kandi abizeye umurwi bari bahuje umutima n'inama, kandi nta n'umwe yakimbukira ikintu cose atunze ngo ni iciwe, ariko vyose barabisangira. 33Kandi intumwa zashingira intahe ukuzuka kw'Umwami Yesu ziri n'ubushobozi bwinshi, kandi ubuntu bw'Imana bwinshi buba kuri bo bose." 34Nta mukene yari muri bo, kuko abari bafise amatongo bose canke inzu babigurisha, bakazana ibiguzi vy'ivyo bagurishije, 35bakabishira imbere y'ibirenge vy'intumwa; maze bakabigabanganya abantu, umuntu wese uko akenye. 36Na Yosefu, uwo intumwa zise Barunaba, risobanurwa ngo Umwana wo guhanura, Umulewi yavukiye i Kupuro, 37yari afise itongo ararigurisha, azana ibiguzi vyaryo, abishira imbere y'ibirenge vy'intumwa.


c: text/html

text: 1Uwudakomeye mu vyizerwa, mumwemere, ariko si ukumuhaririza ku vy' akekeranya. 2Umuntu umwe afise ukwizera kwo kumurisha vyose, ariko udakomeye arya ibirimwa gusa. 3Uwurya inyama ntakengere uwutazirya; kandi uwutazirya ntahinyure uwuzirya, kuko Imana yamwemeye. 4Wewe uri nde uhinyura umushumba w'abandi? Kuko imbere ya shebuja ari ho ahagarara canke agatemba; mbere ushime azohagarara, kuko Umwami wacu ashobora kumuhagarika. 5Umuntu umwe ashima umusi umwe kuwurutisha iyindi; uwundi agashima imisi yose. Umuntu wese ni ashirwe mu mutima wiwe. 6Uwiyumvira umusi awiyumvira kubwo Umwami wacu; uwurya inyama azirya kubwo Umwami, kuko ashima Imana; kandi uwutazirya, yanka kuzirya kubwo Umwami, na we ashima Imana. 7Kuko ata muntu muri twebwe ariho kubwiwe, canke apfa kubwiwe. 8Namba turiho, turiho kuba abo Umwami; kandi namba dupfa, dupfira kuba abo Umwami. Nuko namba turiho, canke namba dupfa, turi abo Umwami. 9Kuko icatumye Kristo apfa, akazuka, ari ukugira ngo abe Umwami w'abapfuye kandi n'uwo abariho. 10Ariko weho, ni igiki gituma uhinyura umwana wa So? Kandi nawe, ni igiki gituma ukengera umwana wa So? Kuko twese tuzohagarara imbere y'intebe y'imanza y'Imana. 11Kuko handitswe, ngo nk'uko ndiho, ni ko Uhoraho avuze, amavi yose azompfukamira, N'indimi zose zizovuga ishimwe ry'Imana. 12Nuko rero, umuntu wese muri twebwe azobazwa n'Imana ivyo yakoze. 13Uhereye ubu rero, ntiduhinyurane; yamara tugire iyi migabo; ngo ntihagire uwushira igitsitaza canke ikigwisha imbere y'umuvukanyi. 14Ndabizi, kandi nemejwe neza n'Umwami Yesu, yuko ata gihumanya ubwaco; kiretse uwiyumvira ko ikintu gihumanya, ni we cohumanya. 15Iyo umwana wa So ababajwe n'ivyo urya, ntuba ukigendera mu rukundo. Uwo Kristo yapfiriye ntumuranduze ivyo kurya vyawe. 16Iciza canyu ntigitukwe. 17Kuko ubwami bw'Imana atari ukurya n'ukunywa, ariko ni ukugororoka, amahoro n'umunezero vyo muri Mpwemu Yera. 18Uwukorera Kristo atyo, ahimbara Imana, kandi n'abantu baramwemera. 19Nuko dukurikire ivyo amahoro n'ivyo gukomezanya. 20Ntimusenyure igikorwa c'Imana kubwo ivyo kurya. Vyose ntibihumanya koko, ariko, uwo muntu arya ibimutsitaza, azobona ibara. 21Ni ciza kutarya inyama, canke kutanywa umuvinyu, canke kudakora ikindi cose gitsitaza umwana wa So, canke kimugwisha, canke kimutera intege nke. 22Ukwizera ufise, ukugumane mu mutima wawe imbere y'Imana. Harahiriwe uwutihinyura ku vyo yemeye. 23Ariko, uwukekeranya wese iyo ariye aba atsinzwe, kuko bitaba bivuye ku kwizera; ikitava ku kwizera cose ni icaha.

robotstxt: allowed

filter: keep


text:
Polisi y’igihugu iratangaza ko yatangiye gukurikirana abantu bagendana amafaranga y’umurengera mu ngendo zabo, mu rwego rwo kurwanya icyaha cy’iyezandonke (money Laundering).
Ishami rishinzwe gukora iperereza ku mari (Financial investigative Unit) muri Polisi y’igihugu, rivuga ko n’ubwo rikora igenzura ry’abantu bitwaza amafaranga menshi mu ngendo zabo ; nta burenganzira rirahabwa bwo kugira icyo ribikoraho kuko nta ngano y’amafaranga irashyirwaho.
Amakuru dukesha Ikinyamakuru Izuba rirashe avuga ko Umuyobozi Mukuru w’Agateganyo w’Ishami rya FIU Supt. Kamali Theophilos yagize ati “Twatangiye gukurikirana abagendana amafaranga, ariko bigarukira ku kumenya ayo bitwaje gusa kuko hatariho amafaranga runaka yagenwe umuntu atagomba kurenza iyo agiye mu rugendo.”
Supt. Kamali yongeraho ko Inama Nkuru y’Iperereza ku byaha by’amafaranga itaragena ingano y’amafaranga umuntu adakwiye kurenza mu rugendo, kuko hakigishwa inama (consultations) izindi nzego, ariko bitabuza urwego akuriye kumenya amakuru ya ngombwa.
Supt. Kamali ,ati “Biradufasha kumenya uburemere bw’ikibazo gihari, kandi iyo dukeka ko umuntu atwaye amafaranga menshi arakemangwa, turamuhagarika ibindi bikazakomeza nyuma tumaze kumenya aho amafaranga ayakuye n’aho ayajyanye. Hari n’igihe tumusaba kuyanyuza muri banki, akazamusanga aho agiye.”
Mu mwaka wa 2008 ni bwo hashyizweho itegeko n° 47/2008 ryo ku wa cyenda Nzeri 2008, rikumira kandi rihana iyezandonke no gutera inkunga iterabwoba.
Iri tegeko rigamije gukumira, gutahura, kurwanya no guca ikoreshwa ry’ibigo by’imari cyangwa izindi nzego z’ubukungu hagambiriwe iyezandonke no kurwanya iterankunga ry’ibikorwa by’iterabwoba, byaba bifitanye cyangwa bidafitanye isano n’iyezandonke.
Nibura buri kwezi ku kibuga cy’indege i Kanombe hashobora kunyura amafaranga [abantu bitwaje mu mifuka] ari hagati y’ibihumbi magana cyenda na miliyoni y’amadolari ya Amerika.
Ishami rishinzwe iperereza ku mari muri Polisi y’igihugu (FIU) ritangaza ko kuva uyu mwaka utangiye, ukwezi kwa Mutarama 2012 hasohotse mu gihugu miliyoni imwe n’ibihumbi 300 by’amadolari, naho ukwezi kumaze gusohokamo amafaranga make ni Nzeli ahasohotse ibihumbi 799 by’amadolari ya Amerika.
Polisi ivuga ko abitwaza amafaranga mu mifuka yabo [batifashishije banki] ari abacuruzi b’Abanyarwanda bajya kurangura cyane cyane i Dubai no mu Bushinwa.
Ingingo ya karindwi y’itegeko rikumira rikanahana icyaha cy’iyezandonke no gutera inkunga umutwe w’iterabwoba, igira iti “Aba akoze icyaha cy’iyezandonke, umuntu wese usohotse cyangwa winjiye muri Repubulika y’u Rwanda atwaye amafaranga cyangwa impapuro zivunjwamo amafaranga aruta ikigero cyashyizweho n’ishami rishinzwe iperereza ku mari atarayamenyekanishije, uretse amafaranga afitiwe urupapuro rwo kubikuza rwatanzwe na banki yemewe mu Rwanda.”
Kuva iri tegeko ryajyaho mu mwaka wa 2008, iyi ngingo ntirubahirizwa nkuko Polisi ibitangaza, kuko hatarashyirwaho ingano y’amafaranga ntarengwa umuntu yitwaza atayamenyekanishije. Icyakora ishami rya Polisi rishinzwe kugenza no gukumira icyaha cy’iyezandonke ryaba ryarasabye inzego bireba ko umuntu urengeje amafaranga angana n’amadolari ibihumbi 10 ya Amerika ari we ugomba kubanza kuyamenyekanisha mbere y’uko ayitwaza.
Ntibiramenyekana igihe hazemezwa ingano y’amafaranga agomba kumenyekanishwa.
Gusa hari amakuru yemeza ko abantu batinya gukoresha inzira z’amabanki, kuko ngo zibaca amafaranga menshi ya komisiyo ahandi amabanki agatinda kubagezaho amafaranga yabo bagahitamo kuyatwara mu mifuka. Icyakora Polisi igira inama abantu kwirinda kwitwaza imirundo y’amafaranga, kuko bishobora kubatera umutekano mucye harimo no kuyibwa.


text:
Listen Now RPA Radio Des Sans Voix Burundi
Channel Rank 23
RPA Radio Des Sans Voix, Regional radio. , Burundi. 16kbps Radio Publique Africaine - Music & News.
Comments
2014-08-22 12:01:02
rpa ni iradiyo y urusaku bimwe vyakarorero.wamyana imashini yahamba kumase ntarazuka?
2014-04-26 16:33:02
RPA RAMBA, RPA KOMERA........ RPA TURAGUSHIGIKIYE MUZOTANGE UMUKANDIDA MURI 2015 TUZOMUTORA. ICOMPA UMUTEGETSI AKAVA MURI MWEBWE VYONEZERA CANE NDABASAVYE RERO TWEBWE ABANYAGIHUGU MUDUHE INKURU ITUREMESHA MWIRINDE GUTANGA IBIHUHA BIDUCA UMUTIMA KIRYA GIHUHA C'UKO BAGIRE BATUMARE CARADUTEYE UBWOBA NTITUGIKORA TUGUM TWITEZE KO IMBONERA KURE ZITWICA REKA KUDUSHIRA MURUHAGARARA TURABAKUNDA. REKA KUDUTERANYA N'ABAHUTU BENEWACU NTACO BOTWICA BADUSHAKAKO KUKO TW IBANIYE NEZA IVYABAYE 1965 1969 1972 1988 VYATANGUYE KUBIHUHA NKIVYO MUVUGA ABANTU BACA BARICANA NONE NAMWE NDABONA MUSHAKA KO DUSUBIRA KWICANA IVYO TWARABIHAZE TWISHAKIRA UBUMWE
2014-04-24 08:34:16
iha ijambo bose! je numva ivugirako abagowe ,abahimvye,n,abatabaza ubufasha
2014-04-24 08:31:00
Reka kuvuga nabi,ukuri kurababaza!ni nde atabona umubabaro uri mubarundi?Inzara kwicwa,gutwarwa n,amazi.Amarira y,impfuvyi n,abapfakazi akora k,umutima W,imana.vyose irabibona
2014-02-25 08:47:38
RPA mwakeye? murisohora?"ubuntu burihabwa" abarundi barayamaze ngo ukora iciza kikaguherekeza nikibi nuko. Raba namwe muheze mutege abantu bose barya abandi ntibazigera bashira inzara ninyota haba ubu eka nomugihe kizoza. Uburundi nubwabarundi kandi bwaremwe n'Imana. Impera n'imperuka Izotetereza benumutima wishira hejuru, Iheze Itabarigihugu cayo.
2014-02-16 14:46:32
Muratubariza aba porona muti: Mbe ko bize maremare na za droits ni kuki impari zingene vice president akora nububasha afise zaje ubu kandi haheze imyaka hafi cumi bari muri leta bagaca bavuga ngo ni igishusho, mbe kare ho yakora gute?uyu mwaka hahindutse iki muvyo ajejwe? Ikindi muzodutohoreza mbega imyaka batwaye ko batigeze bashiraho ubutungane bwigenga ariko uyu musi bagaca babisaba ninguvu nyinshi ni kuki?
2014-02-16 14:39:33
Ko uwayitanguje ari umukuru wumugambwe none ?
2014-02-16 14:38:33
RPA ntiyoba ari iradiyo yumugambwe nka MSD?
2014-01-29 07:37:41
RPA mwaramutse,ndagukeje. Ndakeje umukuru wabaporona hamwe ivyo yavuze kwoba arukuri. Mukamumbonera muti: "ijambo nkarirya twariheruka kuri RWAGASORE, igihe yarenguka yajanye nivyiwe, abarundi dusigara twifumbereje, haduka ubukoroni hagati yabeneburundi! Wobushaka gukwirikiza iragi ry'Umuganwa mubikogwa atari mundirimbo?" Murakoze.
2014-01-23 14:18:11
Ubuntu burihabwa?ubwambere ndakeje rpa. kuva ntitwari bwumve umurundi adandaza uwundi,bigigwa nabande? murayadutohoreza. Mbesha bizohoruku muburundi? Namba, tekena Imana niyo yaturemye Izotabara igihugu Cayo. Mukama nyen'Inganji hangazuburundi nabarundi udukure mu menyo yabatwenzi.Duteriteka Mukama.
2014-01-21 08:54:06
Mbega bamutuzuka atawuzi iyo baturuka ntibaduhanze! Mbega imanwa! Mbe akaranga kabarundi nakahe?RPA wirigwe neza.
2014-01-16 06:52:08
Mwaramutse impore, Ikiranga umurundi nugukunda uburundi n'abarundi. RPA ntucikintege iteka watewe nigihugu harageze nawe ko urigitera mukugikorera utiziganya.
2014-01-15 08:09:08
Nagomba mbaze umuntu wese afisubwenge bumeze neza butaratosekagwa:'haraho urumva ikibi cahangamye imyaka n'imyaka?'ukora inabi ikaguherekeza muvyawe no mubawe.wakora ineza ukagirumugisha wibihe bidahera.
2014-01-15 08:01:37
Mwaraye ga rpa, turakeneye amakuru ingene isoko yahiye
2014-01-15 07:53:53
Isumbingabo.rpa ndagukeje. Iteka utera abarundi mukubitangira Imana Izohumugisha abitangia abandi bagwire bagirinka nibibondo.
2013-10-28 13:24:57
Rpa radio yabanyagihugu,Rpa radio ya ukweli.mpaka south africa tunaipata kwakupitiya internet.naliza ukweli tuwupate kwahabari za ukweli.najuwa wawuwaji wa cndd fdd roho zinawawuma kuona tunapata habari za ukweli mpaka huku.Rpa nukore nakare inzigo yumupfutu ntitobori siii.RpaKOMERA.
2013-10-28 13:19:21
Komera iradio nvuga kuri ikaba niradio yabanyagihugu itakorera kugisure.nimukore atagutinya ivyo bikoko vyaba cndd fdd .ukuri gucha muziko ntigusha.ntimukangwe nayo mashetani umutiwayo ni kuyakemeya ashindwe kwajina la yesu.
2013-10-19 11:08:28
ese njye ko byanze ko ncuranga radio yacu dukunda! nikibazo se ca computer nkoresha or its a technical problem on the sever
2013-10-05 09:16:16
RPA Komera ukomeze urugendo muri afrique du sud turi kumwe
2013-01-22 15:16:36
turabakunda kandi turabashigikiye,komera murigumeko mwemere gupfira ibanga
2012-12-23 10:04:34
Iyi radio turayikundo ariko hageze aho ikora ibituma utayidukanya na oppositon ntibiryoshe. None muhagaze hagati kugira muhuze abanyapolitike aho kubafasha gufata des positions extrêmes vyobatwara iki?Nizera ko abarundi benshi bufuza nkanje kandi ko muzobibona kuko Inama isumba ingimba"
2012-12-19 19:14:03
jm la radio
2012-06-26 14:14:34
Aha ivy'Iburundi nibazako arivyabahinga nayahandi IMANA nidufashe turabeko satani ateza impari akaneshwa
2012-06-24 09:23:42
Turakunda i radio yacu ariko nkabantu turi kure yu uburundi ntabwo dukunda kuyironka kubuhinga mwa internet.
2012-06-10 20:04:37
SUMA MURENGA N"IVYO MURI 1972 VYARADUSIZEEEEEEEEEEEE!!!!!!!!!!!!!!!!!!!!!!!!! NAMWE MUZODUSIGA UKO !!!!!!!!!!!!!
2012-05-31 05:16:35
RPA Komera abarundi turagushigikiye. Ariko mwirinde ntimuzogwe mumutego wabansi Mutange inkuru idahabura abanyagihugu Kandi mureke kuba trop sensassionnel kuko muronse inkuru naho iba ariyo muyivuga umenga ijuru riraguye Nivyiza ko abarundi tumenya ukuri mugabo ukuri mugushikirize mutarize gushiramwo ibirungo. Ego hari abo muryohera mugabo ntimwibaze ko ari beshi. RPA yunvirizwa n'abantu benshi ahanini bamwe baguma biteze ko muvuga aho vyayangaye . Turakunda iyo radio nimuze murashiramwo n'ivyiza bikorerwa mugihugu. Nimba hakorerwa ibibi gusa ntitubona igituma mwoba mugifis e n'aho mukorera. Ako n'akrorero k'uko hariho n'ivyiza mugihugu Osez le dire kuko navyo turabishaka.
2012-05-31 05:01:54
Alex Sinduhije yarabahenze ngo muturire igihugu none raba yarikwepeye. Ariko ntimwokubita agatima mpembero mukavugira igihugu cabibarutse ivyiza gifise aho kugityoza kandi carabibarutse? Iyo niyo mpembo nziza mubona mwoha igihugu cabigishije mukaba abantu bahambaye? Naho muronka agafovya babaha kuko mwavuze ayamuhe ingarukambi zo dutegerezwa kuzisangira. REKA!!! REKA!!! REKA!!! REKA!! REKA GUTEMA ISHAMI URYICAYEKOOOOOOOOOOOOOOOOOOOOOOOOOO!!!!!!!!!!!!!
2012-05-28 18:08:46
vraiment inkuru nziza itohojwe niteka ntangere nziza kuko iza ifite akamaro keza kuri bose,,itonde ataguhugumba kandi muburwaneza nubwitonzi kuko igihugu nicacu,,merci notre journalistes
2012-05-26 04:13:09
Sha!!!! Mwanguha tuzokibanamwo pe! IMANA NTISHOBORA KWEMERA KO RUBANDA NYAMWINSHI AGUMA ABURAGIZWA N'IMIHIMBIRI Y'INDA NDENDE. IRABONA WHAT IS THE NEED OF THE MAJORITY. IVYABAYE VYOSE NTA HAZARD YABAYEMWO. SHAKE MUKORANE NA RUBANDA NYAMWINSHI SINON VOUS DEVEZ ATTENDRE LA VOLONTE DU TOUT PUISSANT .
2012-05-23 09:25:55
MWITANGE MUTITANGIRIYE ITAMA UHORAHO AZOBAZIGAMA
Burundi - Regional - 16kbps Radio Publique Africaine - Music & News
Bujumbura Burundi - Regional - 32kbps Radio Sans Frontieres, Talk, News
Bujumbura Burundi - Regional - 32kbps Studio Ijambo
Bujumbura Burundi - News - National Radio & TV Of Burundi
Bujumbura Burundi - Christian - Catholic Radio. RM Burundi. Also On 106.0 Mhz Manga, 98.4 Gitega, And 96.2 Makamba
Newest Channels
Most Popular TV & Radio
- USA
- Albania
- Algeria
- Argentina
- Australia
- Austria
- Belgium
- Bolivia
- Bosnia
- Brazil
- Bulgaria
- Cambodia
- Canada
- Chile
- Colombia
- Costa Rica
- Croatia
- Cyprus
- Czech Rep.
- Dominican Rep.
- Dubai
- Ecuador
- Egypt
- El Salvador
- Finland
- France
- Germany
- Greece
- Guatemala
- Guyana
- Haiti
- Honduras
- Hungary
- India
- Indonesia
- Iran
- Ireland
- Israel
- Italy
- Jamaica
- Japan
Listen in Other Languages
Español - Escuchar RPA Radio Des Sans Voix en vivo
Français - Écoutez RPA Radio Des Sans Voix en ligne
Italiano - Ascoltare RPA Radio Des Sans Voix on line
Deutsch - Hören RPA Radio Des Sans Voix online
Português - Ouça RPA Radio Des Sans Voix ao vivo
Delivered by FeedBurner.
You can unsubscribe at any time with one click from the email.


text:
Muri kino gihe amashure makuru ariko aratanga amadiporome kubanyeshure bahejeje amashure yisumbuye, abavyeyi benshi baridoga ko abana babo babasaba amahera menshi yo kugura impuzu, ibifungurwa n’ibinyobwa vy’imisi mikuru.
Intumbero y’iyo misi mikuru ngo ni ukuryoherwa mukunezereza umwana aba yaronse iyo diporome hamwe n’ababanyi. BIZIMANA Jean Marie, umwe mu bavyeyi bagize bene iyo minsi mikuru y’ama diporome kur’uyu wa gatandatu igenekerezo rya 11 Myandagaro, avuga ko urubanza yagiriye abana biwe babiri rwamutwaye amafranga arenga ibihumbi amajana atanu ; ayo nayo ngo akaba arenze kure umushahara wiwe wo ku kwezi. Uwo muvyeyi ati « Nta kuntu ntari kubagirira umusi mukuru kubera bagenzi babo bari kubatwenga ». Abahinga muvyerekeye guhindura ingingo bavuga ko bene izo nsiguro zidafashe. Ku bwa Patiri NDABISERUYE Alphonse afasha mu kigo co guteza imbere ingo n’abantu muri diyoseze ya Bujumbura (ODDBU), amenyesha ko bishoboka ko abantu bahindura ingendo mu vyerekeye iminsi mikuru. Ku bwiwe, ubuzima bwarazimvye, abarundi barakenye, ari naco gituma abarundi bategerezwa kuvavanura n’ingeso zo kugira imisi mikuru idahuye n’uburyo bafise. Imiryango imw’imwe ihora isemerera ku maradiyo isaba ko leta yoshiraho ingingo zikuraho imisi mikuru imw’imwe, kugira baronke urwitwazo rwo kutayigira. Ivyo bikaba vyari vyarabaye mu myaka ya 80 ku ntwaro ya Jean Baptiste Bagaza, aho yafashe ingingo yo gukuraho imisi mikuru imw’imwe. Umukuru w’igihugu muri kino gihe akaba adasiba nawe nyene gusemerera asaba abarundi guhindura ingendo.


text:
Kim Kardashian, Umunyamiderikazi ukundana n’umuhanzi Kanye West uri mu bakobwa b’ibyamamare bamaze gukundana no gutandukana n’abasore benshi, avuga ko iyo Imana iza kumurema ari umuhungu yari kurinda ashinga urugo nta mukobwa aryamanye na we.
Urubuga tmz rutangaza avuga ko mu kiganiro cyitwa the kardashians, Kim yatangaje ko n’iyo yari kugira umukobwa aryamana na we yari kuryamana n’umukobwa uteye nka we.
Uyu munyamidelikazi yakundanye bwa mbere n’umusore afite imyaka 14, uwo musore akaba yaritwaga Tito Joe Jackson. Ku myaka 19 yaje kurushingana n’umu producer witwa Damon Thomas bamaze gutandukana, ahita akomezanya na Ray-j baje no gukinana filimi y’urukozasoni.
Iyi filimi yatumye uyu Kardashian aba ikirangirire ku isi yose.
Amaze gutandukana na Ray-j yakundanye n’umusore witwa Reggie Bush na we batatindanye, dore ko ubwo bakundanaga yanyuzagamo akamuca inyuma kuri Kanye West na Christiano Ronaldo uzwi cyane mu mupira w’amaguru.
Uyu musore abonye ko atazabishobora baratandukanye, Kim Kardashian aba akomezanyije n’undi musore ukina basketball mu ikipe ya Brooklyn nets witwa Kris Humphries we baza no gukorana ubukwe ariko nyuma y’iminsi 72 baratandukana.
Kim Kardashian ubu ari kumwe na Kanye West, ndetse akaba amutwitiye umwana.


text:
Umuyobozi w’ingabo za Congo mu ntara ya Nord Kivu yitabye Imana
PRETORIA — Amakuru dukesha Radio Okapi aravuga yuko umuyobozi w’ingabo za Congo (FARDC) mu ntara ya Kivu ya ruguru yitabye Imana kuri iri posho ku minsi 30. Général-major…
Uwahoze ayoboye impunzi z’Abakongomani aravuga ku karengane k’impunzi z’Abanyamurenge muri Mozambique – Ikiganiro
MARATANE, MOZAMBIQUE — Uwahoze ayoboye impunzi z’Abakongomani mu nkambi ya Maratane, mu gihugu ca Mozambique, yatangarije Imurenge.com uko ikibazo c’impunzi z’Abanyamurenge catangiye ndetse n’uko kimeze kuri none. She-Ndaby…
Igikorwa co kubaka ibarabara cahagaze kubera umusenyi ushobora kuba urimo inoro
MINEMBWE — Umushinga w’Abataliyani witwa AVIS wari watangiye akazi ko kubaka ibarabara rihuza Madegu na…
Sebaziga uregwa kwica Nyagiciro yajanywe muri gereza nkuru y’i Buvira
MINEMBWE — Umuhanuzi Sebaziga w’Ilundu wari ufungiwe kuri stasiyo ya polisi yo mu Minembwe yamanuwe…


text: 1Kandi mbona Umwagazi w'Intama, ahagaze ku musozi Siyoni, ahagararanye n'abantu ibihumbi ijana na mirongo ine na bine, bafise izina ryiwe n'izina rya Se yanditswe mu ruhanga rwabo. 2Numva ijwi rivuye mw'ijuru, nk'iryo amazi menshi asuma, kandi nk'iryoinkuba ituragara cane. Kandi iryo jwi numvise ryari rimeze nk'iryo abacuraranzi bacuraranga inanga zabo. 3Baririmbira indirimbo nshasha imbere ya ya ntebe y'ubwami, n'imbere ya vya binyabugingo bine na ba bakuru. Nta muntu yashoboye kwiga iyo ndirimbo atari bamwe ibihumbi ijana na mirongo ine na bine, bacunguwe ngo bakurwe mw'isi. 4Abo ni bo batandujwe n'icitwa umugore, kuko Babaye nk'inkumi. Abo ni bo bakurikira wa Mwagazi aho aja hose. Abo bacunguwe mu bantu, kugira ngo babe ku vyeze ubwa mbere ku Mana no kuri wa Mwagazi. 5Kandi mu kanwa kabo ntihabonetsemwo ikinyoma; nta gasembwa bagira. 6Kandi mbona uwundi mumarayika aguruka yatiriye ijuru, afise ubutumwa bwiza butazoshira bwo kubarira ababa kw'isi n'amahanga yose n'imiryango yose n'indimi zose n'amoko yose. 7Avuga n'ijwi rirenga ati: "Mwubahe Imana, muyihimbaze, kuko igihe c'imanza zayo gishitse, musenge iyaremye ijuru, isi, ikiyaga n'amasoko y'amazi." 8Umumarayika wundi wa kabiri akurikizako ati: "Kirasenyaguritse, kirasenyaguritse, Babuloni, ca gisagara gihambaye, cateretse amahanga yose umuvinyu ni yo shavu y'ubushakanyi bwaco. 9Umumarayika wundi wa gatatu akurikirirako, avuga n'ijwi rirenga ati: "Ni hagira umuntu asenga ca gikoko n'igishushanyo caco, akemera gushirwako ikimenyetso mu ruhanga canke ku kiganza, 10uwo na we azonywa ku muvinyu, ni yo burake bw'Imana, iteguwe idafunguye mu gakarabo k'ishavu ryayo. Kandi azobabarizwa n'umuriro n'ibizuku imbere y'abamarayika bera n'imbere ya wa Mwagazi. 11Umwotsi wo kubabazwa kwabo upfunduka ibihe bitazoshira, kandi ntibaruhuka ku murango no mw'ijoro, abasenze ca gikoko n'igishushanyo caco, umuntu wese yemeye gushirwako ikimenyetso c'izina ryaryo. 12Aho ni ho ukwihangana kw'abera guserukira, bitondera ivyagezwe n'Imana n'ukwizera Yesu. 13Numva ijwi rivuye mw'ijuru rimbwira riti: "Andika uti: 'Kuva ubu Harahiriwe abapfa bapfira mu Mwami.' " Kandi Mpwemu aravuga ati: "Ego me, ngo baruhuke ubutame bwabo, kuko ibikorwa vyabo bijana na bo bibakurikiye." 14Kandi mbona igicu cera; no kuri kino gicu ukivyagiyeko, asa n'Umwana w'umuntu, yambaye igitsibo c'izahabu mu mutwe, kandi afise umuhoro ukarishe mu kuboko. 15Umumarayika wundi ava mu rusengero, asemerera n'ijwi rirenga, abwira uwuvyagiye kuri ico gicu ati: "Ni urungike umuhoro wawe, wimbure, kuko iyimbura rishitse, kandi ivyimburwa vyo mw'isi vyumye." 16Uwuvyagiye ku gicu arekurira umuhoro wiwe mw'isi, isi irimburwa. 17Umumarayika wundi ava muri rwa rusengero rwo mw'ijuru, na we nyene afise umuhoro ukarishe. 18Umumarayika wundi ava ku gicaniro, ni we aganza umuriro, asemerera n'ijwi rirenga, abarira uwufise umuhoro ukarishe ati: "Rungika umuhoro wawe ukarishe, uce inzabibu zo ku muzabibu w'isi, kuko imbuto zawo zirungurije." 19Umumarayika arekurira umuhoro wiwe mw'isi, aca inzabibu z'umuzabibu w'isi, aziterera mu bwato bunini bw'ukuraka kw'Imana. 20Ubwo bwato buganishirizwamwo ibirenge inyuma ya ca gisagara, amaraso ava mu bwato, ashitsa stadiyo igihumbi n'amajana atandatu, agera ku vyuma bifata mu kanwa k' amafarasi.


text:
Kuri uyu wa Gatandatu 11 Kanama 2012, ni bwo umukandida kumwanya wa perezida wa Leta Zunze Ubumwe z’Amerika, Mitt Romney yatangaje Paul Ryan ku mugaragaro ko ari we uzamwungiriza aramutse yegukanye intsinzi.
Ibi byakuyeho urujijo hagati ya senateri wa Ohio Rob Portman n’uwahoze ari Guverineri wa Minnesota, Tim Pawlently bakekwaga gufata uyu mwanya.
Condoleezza Rice wahoze ari umunyamabanga wa leta ushinzwe ububanyi n’amahanga ku butegetsi bwa George W.Bush, na we yashyizwe mu majwi mu bagomba gufata uyu mwanya.
Romney yabitangaje ku mugaragaro mu kiganiro n’itangazamakuru mu bwato bwahoze ari ubw’intambara USS Wisconsin ahitwa Norfolk, muri Virginia.
Ryan w’imyaka 42, azwi kuba yarabangamiye umushinga w’ingengo y’imari 2011-2012 wari watanzwe na Barack Obama ku bijyanye n’imisoro na politiki y’ubuvuzi.
Ryan ni we muyobozi wa komisiyo y’ingengo y’imari mu Nteko ishinga amategeko, icyumba cy’abadepite.
Uyu mukandida ku buyobozi bwa Leta Zunze Ubumwe z’Amerika, yatangije urugendo muri bisi rwo kwiyamamaza mu ntara enye zikomeye nka Virginia, Carolina y’Amajyaruguru, Florida na Ohio.


text: 1Nuko natwe, ko dukikijwe n'igipfungu c'ivyabona kingana gityo, twiyambure ibituremera vyose, n'icaha gikunda kutwizingirako vuba, dusiganirwe ivyo twashizwe imbere twihanganye, 2dutumbereye Yesu wenyene, ni we nyanduruko yo kwizera kandi ni we yagusozereye. Uwo, kubwo umunezero yashizwe imbere, yihanganiye umusaraba, arihangana ntiyagira isoni zawo, avyagira i buryo bw'intebe y'Imana. 3Nuko mushire imitima kuri uwo yihanganiye ibihari bihambaye bityo abanyavyaha bamuharirije, ntimudohoke, ntimwihebure mu mitima yanyu. 4Ntimuragera ku kuvishwa amaraso murwanya icaha, 5kandi mwibagiye rya jambo ribahubura ribahanura nk'abana, ngo Mwana wanje, ntugaye igikangiro c'Uhoraho, Kandi ntiwihebure ni yaguhana. 6Kuko uwo Uhoraho akunda ari we ahana, Kandi akubita uwo yemera wese ko ari umwana wiwe. 7Ico mukwiye kwihanganira ni ugutozwa indero nziza. Imana ibagirira nk'abana bayo. Ni umwana ki, adakangirwa na se? 8Ariko namba mudakangirwa nk'ico abandi bose bakorerwa, muri ibivyarwa, ntimuri ubura bwayo. 9Kandi twari dufise ba data b'imibiri, baradukangira, natwe tukabubaha. None ntituzorushiriza cane kugororokera Se w'impwemu tugahoraho? 10Kuko ba bandi badukangira imisi mike nk'uko bagomba, ariko we adukangirira ikigira ikimazi, kugira ngo dusangire na we ukwera kwiwe. 11Nta gikangiro kiboneka ko giteye umunezero ako kanya, atari umubabaro, ariko hanyuma abamenyerejwe na co kibamira imbuto zizana amahoro zo kugororoka. 12Nuko mugorore amaboko acitse urudendevu, n'amavi aregarega. 13Kandi muharurire ibirenge vyanyu inzira zigororotse, kugira ngo igihinyiza ntigikondoke, ariko gikire. 14Mukurikire kugiriranira amahoro n'abantu bose, n'ukwezwa, kuko utejejwe atazoraba Umwami. 15Mwizigame, ntihagire umuntu adashikira ubuntu bw'Imana, kandi ntihagire umuzi wo kurura umera, ukabahagarika imitima, abenshi bakandura. 16Ntihabeho umushirasoni, canke igihumane nka Esawu, yagurishije ivyo kuba samuragwa kwiwe ingaburo imwe. 17Kuko muzi yuko hanyuma, hamwe yagomba kuragwa umugisha, atemerewe, kuko atabonye uburyo bwo kwihana, naho yawurondera cane arira. 18Ntimwegereye umusozi wokorwako, waka umuriro, kandi ntimwegereye umwiza w'umuzimagiza, uwo umuzitanya, igihuhuta, 19inzumbeti ivuga n'ijwi ry'amajambo; abaryumvise binginga kutabwirwa irindi jambo. 20Kuko batashoboye kwemera ivyagezwe, ngo Naho coba igitungwa gikoze kuri uwo musozi bacicishe amabuye. 21Kandi ivyabonetse vyari ibiteye ubwoba, vyatumye Mose avuga ati: "Mfise ubwoba cane, ndahinda agashitsi." 22Ariko mwegereye umusozi Siyoni, n'umurwa w'Imana nzima, Yerusalemu ho mw'ijuru, n'ikoraniro rikuru ry'isinzi ry'abamarayika, 23n'ishengero ry'abana b'imfura banditswe mw'ijuru, mwegereye n'Imana umucamanza wa bose n'impwemu z'abagororotsi batunganijwe rwose. 24Mwegereye na Yesu, umuhuza ahesha isezerano rishasha, mwegereye n'amaraso acucagirwa, avuga ivyiza kurusha aya Abeli. 25Mwirinde ntimwanke kwumva Iyiriko iravuga. Ba bandi ko batakize, hamwe banka uwababuririye mw'isi, tweho tuzorushiriza cane kudakira, namba dutera ibitugu Iyituburira iri mw'ijuru. 26Ijwi ryayo ryanyiganyigije isi ico gihe; ariko noneho irasezeranye ati: "Hasigaye rimwe, ngatigitisha, si isi gusa, ariko n'ijuru na ryo." 27Iryo jambo, ngo Hasigaye rimwe, ryerekana gukurwaho kw'ibinyiganyizwa, kuko ari ivyaremwe, kugira ngo ibitoshobora kunyiganyizwa bigumeho. 28Ni co gituma, kuko twakira ubwami budashobora kunyiganyizwa, dukwiye gukenguruka, kugira ngo tubone ingene dukorera Imana tuyihimbaye, tuyubaha tuyitinya; 29kuko Imana yacu ari umuriro utongora.


text:
Abajejwe umutekano muri Irake bararwana n'abarwanyi ba ki Islam hamwe n'Abasuni barwanya leta yiganjemwo aba Shia, bagerageza kwegereza Baghdad.
Mw'ijoro ryakeye, umugwi ISIS hamwe n'iyindi migwi y'abarwanyi yigaruriye umwanya muto ibice vy'umuji wa Baquba, wa nyuma uri kw'ibarabara ryerekeza ku murwa mukuru.
Ariko abajejwe intwaro babariye BBC ko basubiranye uwo muji wose.
Ahandi havugwa imirwano ikomeye ni mu bice vyo mu burengero bituwe n'Abasuni benshi, mu ntara ya Anbar, aho abarwanya leta bigaruriye uturere twinshi.
Mu buraruko, abasirikare ba leta bariko baragerageza gusubirana umuji wa Tal Afar wafashwe ejo kuwa mbere.
Leta zunze umwe za Amerika zarungitse abasirikare bashika ku majana abiri na mirongo indwi na batanu bo gukingira abakozi ba Amerika hamwe n'imitungo yayo biri muri Irake.


text: 1Abatozakori bose n'abanyavyaha bariko baramwegera, ngo bamwumve. 2Abafarisayo n'abahinga b'ivyanditswe baridodomba bati: "Uwo yiyegereza abanyavyaha, agasangira na bo." 3Abacira uwu mugani 4ati: "Hogira umuntu muri mwebwe afise intama ijana, yozimiza imwe muri zo, ntiyosiga izindi mirongo icenda n'icenda mu gahinga, akaja kurondera iyazimiye, kugeza aho ayibonera?" 5Iyo ayibonye, ayiterera ku bitugu anezerewe; 6yashika mu rugo, agahamagara incuti ziwe n'ababanyi biwe, akababwira ati: "Tunezeranwe, kuko ndabonye intama yanje yari yazimiye." 7Ndababwira yuko mw'ijuru bazonezererwa batyo umunyavyaha umwe yihanye, bakamurutisha abagororotsi mirongo icenda n'icenda batarinda kwihana. 8Canke umugore yogira amahera icumi, akabura rimwe, ntiyodomeka itara, agakubura inzu, akarondera ashishikaye kugeza aho aribonera? 9Iyo aribonye, ahamagara incuti ziwe n'ababanyi biwe, akababwira ko anezewe, kuko abonye ihera yari yazimije. 10Ndababwire, Uko ni ko haba umunezero imbere y'abamarayika b'Imana ku bwo umunyavyaha umwe yihanye. 11Kandi arababwira ati: "Habaye umuntu yari afise abahungu babiri." 12Umuhererezi abwira se ati: "Data ni umpe umugabane w'ibintu notwaye." Abagaburira itunga ryiwe. 13Imisi mike ishize, umuhererezi akoranya ibintu vyiwe vyose, aragenda, aja mu kindi gihugu ca kure; ashitseyo asesagurira ibintu vyiwe mu buhumbu. 14Abimaze vyose, ikigoyi gikomeye gitera muri ico gihugu, atangura gufutana. 15Aragenda, ashumba ku muntu wo muri ico gihugu, amurungika ku gasozi kiwe kuragira ingurube. 16Yifuza guhazwa n'ibishishwa ingurube zarya, ntihagira uwubimunutsa. 17Yisubiyemwo, aribwira ati: "Abacangero ba data bangana kuriya, kandi bahazwa n'ivyo kurya bakabisigaza, nayo jeho inzara iriko iranyicira hano." 18Reka mve hasi, nje kwa data, ndamubwire nti: "Data, nacumuye ku Yo mw'ijuru no mu maso yawe, 19singikwiye kwitwa umwana wawe. Pfuma ungira umucangero wawe." 20Ava hasi, aja kwa se. Se amubona akiri kure, amutera akagongwe, arirukanga, amugwa mu nda, aramugumbira. 21Wa muhungu aramubwira ati: "Data, nacumuye ku Yo mw'ijuru no mu maso yawe, singikwiye kwitwa umwana wawe." 22Maze se abarira abashumba biwe ati: "Ni muzane ningoga ikanzu iruta izindi, muyimwambike, mumwambike n'impeta ku rutoke n'ibirato mu birenge. 23Muzane ya nka ivyibushe inuze, muyibage, turye tunezerwe. 24Kuko uwu mwana wanje yari yarapfuye, none arazutse; yari yarazimiye none arabonetse." Nuko batangura kunezerwa. 25Ariko umwana wiwe w'imfura yari mu murima; ariko araza, agira ashike ku nzu, yumva inanga n'intambo. 26Ahamagara umwe mu bashumba, amubaza ibibaye ivyo ari vyo. 27Aramwishura ati: "Murumunawe yaje, so yamubagiye ya nka ivyibushe inuze, kuko amubonye agikomeye." 28Araraka, yanka kwinjira. Se arasohoka, aramwinginga. 29Maze abwira se ati: "Raba iyi myaka ingana itya ndagukorera, nta ho nigeze kwanka ico wangezeko, nanje nta ho wigeze kumpa n'agasuguru, ngo nezeranwe n'abagenzi." 30Maze uwo mwana wawe aje, yamaze ivyawe abisambanisha, umubagira ishuri inuze. 31Na we aramubwira ati: "Mwana wanje, tubana imisi yose, kandi ivyanje vyose ni ivyawe. 32Ariko akanyamuneza no guhimbarwa biratubereye. Kuko uwu murumunawe yari yapfuye, none arazutse; yari yarazimiye none arabonetse."


text: 1Ariko ku vyo mwanyandikiye, iciza ni uko umuhungu uwo ari we atohuye n'icitwa umukobwa. 2Ariko ku bwo kwirinda gushurashura, umugabo wese agire umugore wiwe, n'umugore wese agire umugabo wiwe. 3Umugabo ahe umugore wiwe ivyo akwiye, kandi umugore na we abigenze atyo ku mugabo wiwe. 4Kuko umugore ataganza umubiri wiwe, ariko uganzwa n'umugabo; kandi umugabo na we ntaganza umubiri wiwe, ariko uganzwa n'umugore. 5Ntimukimane, kiretse kumbure musezeranye igihe, kugira ngo mubone uburyo bwo gusenga, kandi mwongere mubane, Satani ntabageragereshe kutirinda kwanyu. 6Ariko mvuze ivyo ari ukwemerana, si ivyagezwe ndabagerera. 7Nagomba ko abantu bose bomera nkanje; ariko umuntu wese afise ingabire yiwe ahabwa n'Imana, umwe ukwiwe, uwundi ukwiwe. 8Abatararongorana, bo n'abapfakazi, ndababwira yuko iciza kuri bo ari uko bogumya kumera nkanje. 9Ariko namba badashobora kwirinda barongorane; kuko kwabirana ari kwiza, kuruta gushuha. 10Abamaze kurongorana, ndabagera, ariko si jewe, n'Umwami wacu, umugore ntavane n'umugabo wiwe. 11Aramutse avanye na we, abe igisubiramuhira, canke yisubize hamwe n'umugabo wiwe. Kandi umugabo ntate umugore wiwe. 12Abandi ni jewe ndababwira, si Umwami wacu. Umuvukanyi asanzwe afise umugore atizera, kandi uwo mugore agakunda kubana na we, ntamute. 13Kandi umugore afise umugabo atizera, na we agakunda kubana na we, ntavane n'umugabo wiwe. 14Kuko umugabo atizera yezwa kubwo umugore wiwe, kandi umugore atizera yezwa kubwo uwo muvukanyi. Iyo bitamera bityo, abana banyu baba ari ibihumane, ariko noneho ni abera. 15Ariko uwutizera, namba agomba kwahukana, ni yahukane. Umuvukanyi w'umugabo canke w'umugore ntahambirwa, iyo bimeze bityo. Imana yaduhamagariye amahoro. 16Yewe mugore, ubwirwa n'iki yuko uzokiza umugabo wawe? Yewe mugabo, ubwirwa n'iki yuko uzokiza umugore wawe? 17Ariko gusa, uko Umwami wacu yagabiye umuntu wese, kandi uko Imana yamuhamagaye, kube ari ko amera. Ni ko ngera mu mashengero yose. 18Mbega hariho umuntu yahamagawe yarahimbuwe igikoba c'ubugabo? Ntagacike nk'uwutagihimbuwe. Hariho umuntu yahamagawe atarahimburwa igikoba c'ubugabo? Ntakagihimburwe. 19Guhimburwa igikoba c'ubugabo nta co kumaze, no kudahimburwa igikoba c'ubugabo nta co kumaze, ariko ikigira ico kimaze n'ukwitondera ivyagezwe n'Imana. 20Umuntu wese, uko yari ari mw'ihamagarwa ryiwe, abigumemwo. 21Wahamagawe uri umushumba? Ntibikubabaze. Ariko, namba bishoboka ko ucika uwidegemvya, ubihitemwo. 22Uwahamagawe n'Umwami wacu ari umushumba, aba acitse uwidegemvya acunguwe n'Umwami. Ni ko, uwahamagawe n'Umwami ari uwidegemvya, aba acitse umushumba wa Kristo. 23Mwaguzwe igiciro, ntimukabe abakozi b'abantu. 24Bavukanyi, umuntu wese uko yari ari aho yahamagarwa, akugumanemwo n'Imana. 25Ku vyo inkumi, simfise icagezwe n'Umwami wacu; ariko ndababwira ivyo niyumvira, nk'umuntu yagiriwe ikigongwe n'Umwami, ngo mbe umwizigirwa. 26Nuko ndiyumvira yuko ari vyiza ku bwo igihe kigoye ca none, yuko ari vyiza k'umuntu aguma uko ari. 27Wahambiriwe ku mugore? Nturondere kubohorwa. Wabohowe ku mugore? Nturondere umugore. 28Ariko iyo urongoye, nta caha uba ukoze. N'inkumi, iyo irongowe nta caha iba ikoze. Mugabo, abameze batyo bazogira amagorwa mu mubiri, ariko jewe nagomba kuyabakingira. 29Ariko, bavukanyi, ibi ni vyo mvuga, ko biri ukwo; uhereye none abari n'abagore bamere nk'abatabagira; 30kandi abarira bamere nk' abatarira, n'abanezerewe bamere nk'abatanezerewe, n'abagura bamere nk'abatagira ico bafise, 31n'abakoresha ivy'isi, bamere nk' abatabishishikaye; kuko ukw'isi imeze uku, kugenda gushira. 32Ariko ndagomba ko mutiganyira. Uwutagira umugore yitwaririka ivyo Umwami wacu, uko yonezereza Umwami. 33Ariko uwumufise yitwaririka ivy'isi, uko yonezereza umugore. 34Kandi hariho itandukaniro ku mugore n'inkumi. Uwutarongowe yitwaririka ivyo Umwami wacu, kugira ngo abe uwera ku mubiri no mu mutima; ariko uwabiriwe yitwaririka ivy'isi, uko yonezereza umugabo. 35Ivyo ndabivugiye kubafasha, si ukubashira mu mpururu, ariko n'ukubiroranya, no kugira ngo mukorere Umwami wacu, mudafise imitima ibiri. 36Ariko umuntu ni yaba yiyumvira ko umukobwa wiwe atetererwa, kuko arengeranye ubukumi, kandi kuko bikwiye kuba gutyo, ni agenze uko agomba; nta caha azoba akoze, ni amureke aje kurongorwa. 37Ariko uwukomeye mu mutima wiwe, adafise ikimuhambira, ariko ashobora gukora ivyo agomba ubwiwe, yagabiye mu mutima kuzigama umukobwa bwiwe ngo ntarongorwe, azoba agize neza. 38Nuko uwutanga umukobwa wiwe ngo arongorwe aba agize neza; kandi uwutamutanga aba arushirije kugira neza. 39Umugore aboherwa ku mugabo wiwe akiriho; ariko iyo umugabo apfuye, nta kimubuza gucurwa n'uwo agomba, mugabo rero, ari uwuri mu Mwami wacu. 40Ariko iyo agumye uko ari, ni ho arushiriza guhirwa, uko niyumvira ku bwanje; kandi ngira ngo nanje mfise Mpwemu w'Imana.


text: 1Abafarisayo n'Abasadukayo baraza, barondera bamugeza ko abereka ikimenyetso kiva mw'ijuru. 2Na we arabishura ati: "Iyo bugorovye, muvuga ko buca haba umuco, kuko ijuru rikeye." 3Mu mutwenzi, muvuga muti: "Hagira hafurungane, kuko ijuru ritukura, kandi ryiraburaniwe."Murazi kugenzura ijuru uko risa, ariko ibimenyetso vy'ibihe ntimuzi kubigenzura. 4Abo igihe kibi c'ubuhumbu barondera ikimenyetso, kandi nta kimenyetso bazohabwa, atari ikimenyetso ca Yona. "Abasigaho, arigira. 5Abigishwa bafata hakurya, bari bibagiye gutekera imitsima. 6Yesu arababwira ati:" "Mugabe, mwirinde umwambiro w'Abafarisayo n'Abasadukayo." 7Biburanya bati: "Ntitwatekeye imitsima." 8Yesu arabimenya, arababaza ati: "Yemwe abo ukwizera guke, ni igiki gitumye mwiburanya ngo nta mitsima mufise? 9Ntimuraruha mubimenya, ntimwibutse ya mitsima itanu ku bihumbi bitanu, n'ibiseke mwegeranije uko vyangana? 10Canke ya mitsima indwi ku bihumbi bine, n'ibiseke mwegeranije uko vyangana? 11Ni igiki kibabujije gutahura ko ntababwiye imitsima? Ariko mwirinde umwambiro w'Abafarisayo n'Abasadukayo." " 12Buno batahura ko atababwiye kwirinda umwambiro w'umutsima butsima, ariko ko ari inyigisho z'Abafarisayo n'Abasadukayo. 13Yesu aja mu misozi ihera i Kayisariya mu bwa Filipo, abaza abigishwa biwe ati:" "Abantu bagira ngo Umwana w'umuntu ndi nde?" 14Na bo bati: "Bamwe bagira ngo uri Yohana Umubatizi, abandi ngo uri Eliya," " abandi ngo uri Yeremiya canke umwe mu bavugishwa n'Imana." 15Arababaza ati: "Ariko mweho, mugira ngo ndi nde?" 16Simoni Petero aramwishura ati: "Uri Kristo, Umwana w'Imana nzima." 17Yesu aramwishura ati: "Uri umuhirwe, Simoni umwana wa Yona, kuko ata w'inyama n'amaraso yabiguhishuriye, ariko ni Data wo mw'ijuru." 18Nanje ndakubwira yuko uri Petero, kandi kuri urwo rutare nzorwubakako ishengero ryanje, kandi amarembo y'i kuzimu ntazorishobora. 19Nzoguha impfunguzo z'ubwami bwo mw'ijuru; kandi ico uzoboha mw'isi kizoba kiboshwe mw'ijuru; n'ico uzobohora mw'isi kizoba kibohowe mw'ijuru. " 20Maze yihanikiriza abigishwa ngo ntihagire umuntu babwira ko ari we Kristo. 21Kuva ubwo, Yesu atangura guserurira abigishwa biwe ko akwiye kuzoja i Yerusalemu no kuzobabazwa uburyo bwinshi, ababazwa n'abashingantahe, abaherezi bakuru n'abahinga b'ivyanditswe, no kuzokwicwa, no kuzozurwa ku musi ugira gatatu. 22Petero aramwihererana, atangura kumwamira ati:" "Ntibikabe, Mwami wanje, ntibizokubeko namba." 23Ahindukirira Petero ati: "Herera inyuma yanje, Satani; uri ikintsitaza, kuko ivyo Imana atari vyo ubabaye, ubabaye ivyo abantu." 24Buno Yesu abwira abigishwa biwe ati: "Umuntu ni yagomba kunkurikira, ni yiyanke, yikorere umusaraba wiwe, ankurikire." 25Kuko uwugomba gukiza ubugingo bwiwe azobubura, ariko uwuzoheba ubugingo bwiwe kubwanje azoburonka. 26Kandi umuntu vyomumarira iki kwunguka ivyo mw'isi vyose abitangiye ubugingo bwiwe? Canke umuntu yotanga iki ngo acungure ubugingo bwiwe? 27Kuko Umwana w'umuntu azohava aza afise ubwiza bwa Se, azananye n'abamarayika biwe; ni ho azoca yishura umuntu wese ibikwiranye n'ivyo yakoze. 28Ndababwire ukuri; muri aba bahagaze hano harimwo bamwe batazobona urupfu gushitsa aho bazobonera Umwana w'umuntu aje mu bwami bwiwe.


text:
S.G W’abafana Ba Apr Fc Lit.Col John Gatete, Ntiyemera Amarozi Avugwa Muri Sport.
-
- Written by rwandagospel
- Published in Siporo
- Read 1120 times
- font size decrease font size increase font size
- Be the first to comment!
Ibi yabitangarije kuri Radio Authentique yumvikanira kuri 92.8 FM, ari kuwa gatandatu tariki ya 29 Ukuboza 2012 ubwo biteguraga umukino wagombaga guhuza APR Fc – Rayon Sport ku cyumweru tariki ya 30 Ukuboza 2012.
Muri shampiyona ya hano mu Rwanda, usanga hari amakipe yubakitse haba hagati mu bakinnyi no mu buyobozi bw’ikipe, ku buryo nta bibazo wasangamo byaba iby’amikoro cyangwa ibijyanye n’imibanire y’abakinnyi n’umutoza wabo.
Ibibazo nkabiriya iyo bitaboneka mu ikipe runaka, nta mpamvu zatuma ikipe idatsinda. Dufatiye kuri aya makipe abiri Rayon Sport na APR Fc, ni amakipe afitanye amateka kandi akunze guhuruza abafana benshi kuri stade. Uyu mukino wari utegerejwe na benshi muri shampiyona wahuje ariya makipe yombi, wavuzweho byinshi mbereho y’iminsi nk’itatu, ko intsinzi yarangije kuboneka (hakoreshejwe forces surnatulles).
Ku rubuga nkoranyambaga rwa facebook, wabonaga abantu batandukanye bavuga ko Rayon Sport iributsinde ibitego bibiri ku busa bwa APR Fc, ariko si ko byaje kugenda. Bigaragara ko abantu bakwiye guhindukira Imana kuko ni yo izi byose kandi ikanabitanga.
Reba iki kiganiro cyakuwe ku rubuga rwa facebook.
tujye kuri match bana!
-wapi uyu munsi match yarangiye bimeze bite c?
2-0 niko warangiye
-urabivuga ushingiye kuki? indagu c? APR bingahe Rayon bingahe?
2-0 niko warangiye ibindi ntubimbaze
nta kintu usobanuye tu.
Nkuko Secretaire General w’abafana ba APR Fc Lit. Col. John Gatete yakomeje abitsindagira, abakunzi ba sport mu Rwanda, bwakwiye kwikuramo ko muri sport hakoreshwamo amarozi, cyane ko ikinyejana tugezemo ibyo bintu bitagakwiye kuba bikivugwa. Ku rundi ruhande ariko, agaruka ku bafana b’andi makipe kureka imitekereze nk’iyo.
Ubutumwa atanga nuko abafana bajya bitabira matches, bakagaragara mu kibuga bashyigikira amakipe yabo, ubundi abakinnyi na bo bagakora icyo basabwa.
Ibyo wakwifuza kumenya ku makipe yombi
• Mu mikino 10 ya shampiyona iheruka guhuza aya makipe itandatu muri yo zarayinganyije.
• Mu mikino ine muri iyo 10 buri kipe yagiye itsinda imikino ibiri indi ibiri.
• Intsinzi za APR FC zagiye ziba iz’ibitego 3-2 muri iyo yombi yatsinze mukeba mu 10 iheruka kubahuza muri shampiyona
• Rayon Sports iherukaga gutsinda APR FC muri shampiyona tariki ya 26/01/2010 ubwo yabatsindaga 2-0.
• Umukinnyi Sina Jerome amaze gutsinda APR FC ibitego bitanu mu mikino itandatu aheruka gukina na yo muri shampiyona
• Umukinnyi Tuyizere Donatien uzwi nka Jojori yakiniraga APR FC mbere yo kujya muri Rayon Sports uyu mwaka. Uyu yiyongereye kuri Nizigiyimana Karim Makenzi ndetse na Fuade Ndayisenga.
• Ku rundi ruhande abakinnyi nka Ngabo Albert na Ntamuhanga Titi Tumaine na bo bagiye baca muri Rayon Sports mbere yo gukinira APR FC barimo ubu.
• Umukinnyi Iranzi Jean Claude amaze kugira uruhare rurenga 75% mu bitego APR FC yatsinze uno mwaka harimo ibyo yatsinze no gutanga ama passe ya nyuma (Assists).
• Izi kipe zombi zaherukaga guhura tariki ya 18/12 ku mukino wa nyuma w’irushanwa rya RFP Tournament, APR FC yatsinze Rayon Sports 3-1.
Jean Paul KAYITARE.
Latest from rwandagospel
- Abahanzi baturutse mu matorera, insengero n’amadini atandukanye arenga 15 nibo bitabiriye inama yabahuje mu gutegura Groove Awards Rwanda 2014
- Indwara idasanzwe yavukanye yatumye yirukanwa ku ishuri kuko atera abandi bana ubwoba-Amafoto
- U Buyapani : Ku myaka 111, niwe mugabo ukuze cyane ku Isi
- Africa Haguruka kuri iki Cyumweru 10.8.2014 nibwo yasojwe
- Chorale Penuel ADEPR Rukurazo yakoze ivugabutumwa muntara y’iburengerazuba bw’u Rwanda hihana abarenga 50


text:
I Kampala muri Uganda, ibiganiro by’amahoro hagati ya guverinoma ya Republika iharanira demokrasi ya Kongo n’intumwa z’inyeshyamba za M23 birakomeje. Ibyo biganiro byatangiye taliki ya 9 y’ukwezi kwa 12 mu 2012 byagiye bidindira kuva mu ntangiriro, kubera guterana amagambo hagati y’impande zombi.
Guverinoma ya Kongo na M23 Baraganira ku Mahoro
Cyokora, icyumweru cya mbere cyarangiye ministri w’ingabo wa Uganda, ubahuza, amaze gufasha impande zombi kwemeza amabwiriza ibiganiro bizagenderaho, ibizaganirwaho n’uko bizakurwa.
Mu kiganiro “Dusangire ijambo”, umunyamakuru w’Ijwi ry’Amerika Etienne Karekezi yatumiye umunyamakuru Lusiya Umukundwa uri I Kampala muri Uganda n’Ambasaderi Jean Marie Ndagijimana, wigeze kuba ministri w’ububanyi n’amahanga w’u Rwanda uba mu Bufransa. Ubu ni umuhuzabikorwa w’umuryango uharanira inyungu z’abantu bose bazize ubwicanyi bwo mu karere k’ibiyaga bigari y’Afurika.


text:
Umugambwe wa Prezida Robert Mugabe waronse intebe nyinshi mu nama nshingamateka mu matora yabaye kuri uyu wa gatatu, nk'uko abategetsi babivuga.
Ku ntebe zimaze gutangazwa abazitsindiye, umugwi ujejwe amatora muri Zimbabwe wavuze ko Zanu-PF waronse intebe 137 ku 210 zigize inama nshingamateka, habuze gato ngo ukwize intebe zibiri kuri zitatu(2/3).
Ivyavuye mu matora y'umukuru w'igihugu vyo ntibiratangazwa.
Uwahiganwa na Mugabe , ministre wa mbere Morgan Tvangirai we avuga ko ayo matora atagenze uko bikwiye.
Tsvangirai w'imyaka , 61, arongoye umugambwe Movement for Democratic Change (MDC) bubaye ubwa gatatu ahiganwa na Robert Mugabwe afise imyaka 89.
Imbere y'uko ivyavuye muri ayo matora bitangura gutangazwa, imigwi ibiri y'abagiye kurorera ayo matora yari yatangaje ko yabaye mu bwisanzure no mu mahoro.
Olussegun Obassanjo yari arongoye intumwa za Africa yavuze ko utugorane twaciyemwo muri ayo matora yabaye ku nwa gatatu tudashobora guhindura ivyayavuyemwo.
Ariko umugwi wa mbere munini mu kigira abakurikirana amatora benshi imbere y'aho wari wavuze ko amatora yagiyemwo utunenge dukomeye cane.
Uwundi mugwi w'abakuriranye amatora kw'izina rya Southern African Development Community SADC wasavye ko impande zompi zokwubahiriza ivyavuye mu matora.
Umukuru w'uwo mugwi Bernard Membe, yabwiye abanyamakuru ko SADC ibona ko amatora yabaye mu bwisanzure ariko itaremeza ko atagiyemwo akanenge--haracari kare kubikora nk'uko yabivuze.
Umugwi ujejwe amatora muri Zimbabwe ufise iminsi itanu kugira ube ewatangaje ivyayavuyemwo.
Muri Zimbabwe birabujijwe n'amategeko gutangaza ivyavuye mu matora bidatanzwe n'inzego zibijejwe. Igipolisi cagabishije ko kizofata uwo wese azogeregeza gushira ahabona ivyavuye mu matora bitaramenyeshwa icese.
Amategeko agenga amatora avuga ko hamwe ata witoje ku kibanza c'umukuru w'igihugu yoronka amajwi arenga 50 kw'ijana, hoca haba incuro ya kabiri y'amatora kw'itariki 11 z'ukwezi kw'icenda.


text: 1Nuko Fesito ashikiriye intara amara gatatu, araheza ava i Kayisariya aduga i Yerusalemu. 2Abaherezi bakuru n'abahambaye bo mu Bayuda bamuregako Pahulo, baramwinginga, 3bamusaba kubagirira neza kuri uwo, ngo amutumeko, aze i Yerusalemu, na bo baze bamwibundire bamutsinde mu nzira. 4Ariko Fesito abishura yuko Pahulo arindirwa i Kayisariya, kandi ubwiwe ko agiye kujayo vuba. 5Arababwira ati: "Nuko abakuru bo muri mwebwe ni bamanuke tujane, maze namba kuri uwo mugabo hari ikidakwiye, bakimurege. " 6Amaze muri bo imisi itarenga umunani canke icumi, aramanuka aja i Kayisariya; bukeye bw'aho yicara ku ntebe y'imanza avuga ko bazana Pahulo. 7Na we ashitse, Abayuda bamanutse bavuye i Yerusalemu baramukikiza, bamurega ibirego vyinshi bikomeye, ivyo badashobora kuronkera icagiriza. 8Pahulo ariregura ati: "Nta caha nakoze, ari ku vyagezwe vy'Abayuda, canke ku rusengero, canke kuri Kayisari. " 9Fesito agomvye kwikundiriza Abayuda, abaza Pahulo ati: "Wokwemera kuduga i Yerusalemu gucirirwayo urubanza rw'ivyo mu maso yanje? " 10Ariko Pahulo aramwishura ati: "Mpagaze aha imbere y'intebe y'imanza ishinzwe na Kayisari, ni ho nkwiye gucirwa urubanza. " Nta kibi nagiriye Abayuda, kandi nawe urabizi neza. 11Nuko namba naragabitanije, canke narakoze ibikwiye kunyicisha, sinanka gupfa; ariko namba ivyo aba bandega atari ko biri, nta muntu ashobora kubampa. Nzokwitwara kuri Kayisari. 12Fesito amaze kuja inama n'abacamanza, aramwishura ati: "Ko ugomvye kwitwara kuri Kayisari, imbere ya Kayisari ni ho uzoja. " 13Hashize imisi, umwami Agiripa na Berenike bashika i Kayisariya, baja kuramutsa Fesito. 14Bamazeyo imisi myinshi, Fesito ashira imbere y'umwami ivya Pahulo ati: "Hariho umuntu Feliki yasize ari imbohe. 15Aho nari i Yerusalemu abaherezi bakuru n'abakuru b'Abayuda bambariye ivyiwe, basaba ko ndamucira urubanza. " 16Ndabishura nti: "Si umugenzo w'Abaroma gutanga umuntu uwo ari we wese, umuregwa atabanje kuba kumwe n'abamureze imbonankubone, no kubona uburyo bwo kwiregura ibirego bamureze. " 17Nuko bakoraniye hano, sinarinze guteba, ariko bukeye bw'aho nicara ku ntebe y'imanza, ndahamagaza uwo muntu. 18Abarezi bavuye hasi, ntibamurega ikirego na kimwe co mu bibi nakeka; 19ariko bamurega ibihari vyo mw'idini yabo, n'ivyo umuntu yitwa Yesu, yapfuye, uwo Pahulo yavuga ashimitse ko ari muzima. 20Nanje nzazaniwe ingene nobaza ivyo ivyo, ndamubaza yuko agomba kuja i Yerusalemu, gucirirwayo urubanza rw'ivyo. 21Ariko Pahulo asavye kurindwa kugira ngo azocirwe urubanza na Augusito, mvuga ko arindwa gushitsa aho nzomurungikira Kayisari. 22Agiripa yishura Fesito ati: "Nanje nagomba kwumva uwo muntu. " Na we ati: "Ejo uzomwumva. " 23Bukeye bw'aho, Agiripa na Berenike bazanana icubahiro cinshi, binjirana mw'ikoraniro ry'abashingantahe n'abakuru b'intwazangabo z'abasoda n'abahambaye bo muri ico gisagara; maze Fesito avuga ko bazana Pahulo. 24Nuko Fesito aravuga ati: "Mwami Agiripa, namwe mwese abo turi kumwe hano, murabona uwu, uwo ishengero ry'Abayuda bose bansabira i Yerusalemu bo n'ino, basemerera ngo ntagikwiye kubaho. " 25Ariko nsanga ntiyakoze igikwiye kumwicisha, kandi ubwiwe agomvye kwitwara kuri Augusito, nigira imigabo yo kumumurungikira. 26None mbuze ijambo rimenyekanisha ivyiwe ryo kwandikira umwami wanje, ni co gitumye ndamuzana imbere yanyu, kandi canecane imbere yawe, mwami Agiripa, kugira ngo ni twamara kumusiguza, mbone ico kwandika. 27Kuko ngira ngo n'ico ubwenge buke kurungika imbohe, sinerekane ibirego vyayo. "


text: 1Nuko bavukanyi, ibisigaye, turabinginga tubahanura mu Mwami Yesu, nk'uko mwize kuri twebwe ingene mukwiye kugenda no kunezereza Imana (kandi ni ko mugenda), murushirize cane kugenza mutyo. 2Murazi ivyagezwe twahawe n'Umwami Yesu kubabarira ivyo ari vyo. 3Ico Imana igomba, ni ukwezwa kwanyu, ko mwirinda ubushakanyi; 4kugira ngo umuntu wese muri mwebwe amenye kuganziriza uwiwe mubiri mu kwezwa no mu kuwubaha, 5atari mu buryo bwo kwangaza umutima mu vyifuzo, nk'uko abanyamahanga batazi Imana bagira; 6ngo umuntu wese ntarenge ibikwiye, kandi ntagunge umuvukanyi wundi kuri ivyo, kuko Umwami wacu ari umuhozi kuri ivyo vyose, nk'uko twababuriye tuvyemeza. 7Kuko Imana itaduhamagariye guhumana, ariko yaduhamagariye kwezwa. 8Ni co gituma uwuvyanka ataba yanse umuntu ariko aba yanse Imana, kandi ari yo ibaha Mpwemu wayo Yera. 9Ariko ivyo gukunda bavukanyi ntimurinda kuvyandikirwa, kuko ubwanyu mwigishijwe n' Imana gukundana; 10kandi ni ko nyene mugiriranira n'abavukanyi bose b'i Makedoniya hose. Ariko bavukanyi turabahanura ngo murushirize kugira rwinshi. 11Kandi mushishikare kwiyorosha, no gukora ivyanyu, no gukoresha amaboko yanyu, nk'uko twababariye, 12kugira ngo mugendane ingeso nziza ku bo hanze, kandi mutagira ico mukenye. 13Ariko bavukanyi, ntitugomba ko muyoberwa ivyo abasinzira itiro ry'urupfu, ngo ntimubabare nka ba bandi badafise ivyizigiro. 14Uko twizera yuko Yesu yapfuye akazuka, tube ari ko twizera yuko abasinziririye muri Yesu, Imana izobazanana na we. 15Iki ni co tubabwira, ni ijambo ry'Umwami twashikirijwe, yuko twebwe abazoba bakiriho, dusigaye gushitsa ku kuza kw'Umwami wacu, tutazokwitangira na gatoya imbere y' abasinziriye. 16Kuko Umwami wacu ubwiwe azoza, amanutse avuye mw'ijuru, aranguruye ijwi rirenga, hamwe n'akamo k'umumarayika mukuru, n'inzumbeti y'Imana. Maze abapfiriye muri Kristo ni bo bazobanza kuzuka; 17maze natwe abazoba bakiriho, dusigaye, tuzoca duteruranwa na bo mu bicu, dusanganirire Umwami mu kirere. Ni ho tuzokwama tubana n'Umwami. 18Nuko mwiruranishe ayo majambo.


text:
Abapolisi bo mu ntara ya Connecticut muri reta zunze ubumwe za amerika, batangaje amazina y’abantu 27, barimwo abana bato 20 bagandawe barashwe ku musi wa gatanu, mu bwicanyi bwababaje amerika yose hamwe n’amakungu.
Umuvugizi w’igipolisi ejo ku musi wa gatandatu niho yatangaza ayo mazina, yongera arasaba abamenyeshamakuru bari mur’ico gisagara ca Newtown co mur’io ntara cahekuwe, kwubahiriza umubabaro n’abagacerere, imiryango yabuze, irimwo.
Urwo rutonde rurimwo abana b’abakobwa 12 hamwe n’abana b’abahungu 8, bose bafise imyaka iri hagati y’6 n’7, kandi biga mu mwaka wa mbere. Abantu batandatu bakuze bagandaguwe, bose bar’abakenyezi.
Imbere y’aho, umuganga mukuru wo mu ntara ya Connecticut yasuzumye abakomeretse hamwe n’abagandaguwe, H. Wayne Carver, yavuze ko we hamwe na bagenzi biwe bakorana, bakoze ijoro ryose bariko bararangura igikorwa co gusuzuma abagandaguwe hamwe n’abakomeretse. Yavuze kw’abantu bose bishwe, barashwe insoro nyinshi, hakoreshejwe inkoho ndende yo mu bwoko Bushmaster AR-15, nk’uko vyari vyatangajwe mbere.
Amakuru yari yatangajwe imbere y’aho, yavuga kw’inkoho zibiri ngufi za Semi- automatic zari kumwe n’iyo nkoho ndede, zose zirambitse iruhande y’ikiziga c’uyo muntu yakoze iryo bara, mu modoka yiwe.
Abategetsi bavuga kw’uyo mugambi yakoze iryo bara, yapfiriye mur’ico kibanza nyene, yirashwe.
Umuganga Carver yavuze kandi kw’ isuzumwa ry’ikiziga c’uyo mugabo yarashe abo bantu bose, bavuga ko yitwa Adam Lanza afise imyaka 20 hamwe n’isuzumwa ry’ikiziga ca nyina wiwe, nawe nyene yishwe n’uyo muhungu wiwe mu kindi kibanza, imbere y’uko aja kwica abo bandi bantu kur’iryo shule, rihava riba uyu musi ku wa mungu.
Ejo ku musi wa gatandatu mu gitondo, abapolisi baratangaje kw’uyo mugabo yatikije inganda, atahawe uburenganzira bwo kwinjira mur’iryo shule ryitwa Sandy Hook Elementary School ku musi wa gatanu, nk’uko vyari vyatangajwe.
Abapolisi ntibatangaje ingene yinjiye mur’iryo shule, bakaba bavuga ko bakiriko barabitohoza.
Abategetsi bo muri reta zunze ubumwe za amerika, gushika ubu, ntibarashobora kumenya icatumye uyo mugambi atikiza inganda: Ubwo bwicani bwaberereye ku birometero 130 vy’igisagara ca New York City.


text:
Abanyeshuri batanu bahitanywe n’inkongi y’umuriro mu ishuri rya Leos Junior Academy mu gihugu cya Uganda, nkuko ikinyamakuru cyo muri Uganda cyabitangaje kuri uyu wa Gatatu yariki ya 27 Kamena 2012.
Abo banyeshuri bose bahiye bigaga mu mashuri abanza, bahiye ubwo inzu bararagamo yafatwaga n’umuriro ku isaha ya saa cyenda z’ijoro.
Gusa umuvugizi wa Polisi y’Intara y’Amajyepfo Simon Peter Wafana yemejeko abo bana bafpuye, kandi avuga ko umuyobozi w’ikigo Elly Kiyingi na mugenzi we bafatanije kuyobora Leonard Serwanja bakurikiranwa, kuko ngo barangaye ntibakurikirana ikibazo cy’uyu muriro ubwo wakaga.
Wafana yagize ati : “Biragaragara ko habaye uburangare bakeka ko umuriro utari mwinshi”. Wafana kandi avuga ko yafashe umuyobozi w’ikigo kugirango azabanze asobanure uko umuriro watangiye, uko abana bahiye n’uburyo abandi bana barokotse uyu muriro.
Nk’uko ikinyamakuru The new vision kibitangaza, abaturage bageze mbere aho iyi mpanuka yabereye bavuze ko abana bahiye bitewe n’ibitanda byinshi byabagose bakabura uko basohoka mu nzu yashyaga.
Iyi kandi ni inshuro ya 2, kuva umuriro ufata irishuri mugihe cy’imyaka 2 ishize.


text: 1Akoranya bamwe icumi na babiri, abaha ubushobozi n'ububasha bwo kwirukana dayimoni bwose no gukiza indwara. 2Abatuma kubarira abantu ivyo ubwami bw' Imana, no gukiza abarwaye. 3Arababarira ati: "Ntimugire ico mujana ku nzira, ari inkoni canke isaho, canke induhuro, canke amahera; kandi ntimutware imyambaro ibiri." 4Kandi inzu yose muzokwinjiramwo, mube ari yo mugumamwo, kugeza aho muzovira aho hantu. 5Aho bazokwanka kubakira bose, mukiva muri ico gisagara, muzokunkumure umukungugu wo mu birenge vyanyu, kibe ikimenyetso kibabere icabona. " 6Baragenda, bagendagenda mu mihana, bavuga ubutumwa bwiza, bakiriza abarwaye hose. 7Maze umwami Herode, yumvise ivyabaye vyose, arazazanirwa, kuko bamwe bavuga bati: " "Yohana yazutse mu bapfuye;" 8abandi bati: "Ni Eliya yiseruye;" abandi bati: "Ni umwe mu bavugishwa n'Imana ba kera yazutse." 9Herode aravuga ati: "Yohana ni jewe namwiciriye izosi; mbega uwo ni nde, numvako ibimeze bityo?" " Arondera uko yomubona. 10Za ntumwa zigarutse zidondera Yesu ivyo zakoze vyose. Arabajana, abihererana mu gisagara citwa Betsayida. 11Maze ishengero ribimenye riramukurikira. Arabakira, ababwira ivyo ubwami bw'Imana, kandi abagomba kuvurwa arabakiza. 12Maze buhaye burira, bamwe icumi na babiri baramwegera bati: " "Sezera abantu, baje mu mihana no mu misozi impande zose bake indaro, baronke ivyo kurya, kuko hano turi mu gahinga." 13Arababarira ati: "Ni mube ari mwebwe mubagaburira." Baramubwira bati: "Nta kindi dufise, atari udutsima dutanu n'udufi tubiri, kiretse tugiye gusumira aba bantu bose." 14Kuko bari abagabo nk'ibihumbi bitanu. Abarira abigishwa biwe ati: "Ni mubicarike bari mu mirwi y'abantu nka mirongo itanitanu." " 15Babigira batyo, barabicarika bose. 16Yakira ya mitsima itanu na za fi zibiri, ararangamiza, araba mw'ijuru, arabihezagira, arabimanyagura, abiha abigishwa ngo babishire imbere y' abantu. 17Bararya, barahaga bose, batororokanya utumanyagu tw'imisigazwa, twuzura ibiseke icumi na bibiri. 18Maze yariko arasenga yiherereye, abigishwa biwe bari kumwe na we; arababaza ati: " "Abantu bagira ngo ndi nde?" 19Baramwishura bati: "Bagira ngo uri Yohana Umubatizi; abandi ngo uri Eliya;" " abandi ngo uri umwe mu bavugishwa n'Imana ba kera yazutse." 20Arababaza ati: "Ariko mweho mugira ngo ndi nde?" Petero aramwishura ati: "Uri Kristo w'Imana." 21Arabihanikiriza, ababarira kutagira umuntu babwira ivyo 22ati: "Umwana w'umuntu akwiye kuzobabazwa uburyo bwinshi, no kuzokwankwa n'abashingantahe n'abakuru b' baherezi n'abahinga b'ivyanditswe, no kuzokwicwa, no kuzozurwa ku musi ugira gatatu." 23Abwira bose ati: "Umuntu ni yagomba kunkurikira, ni yiyanke, yikorere umusaraba wiwe uko bukeye, ankurikire." 24Kuko ugomba gukiza ubugingo bwiwe azobubura; ariko uwuzoheba ubugingo bwiwe ku bwanje azobukiza. 25Kandi umuntu vyomumarira iki gutunga ivyo mw'isi vyose ni yiyica canke akiyaka ubugingo ubwiwe? 26Kuko umuntu wese bizotera isoni kunyemera no kwemera amajambo yanje, n'Umwana w'umuntu bizomutera isoni kumwemera, aho azozira afise ubwiza bwiwe n'ubwa Se n'ubwo abamarayika bera. 27Ariko ndababwire ukuri: muri aba bahagaze hano, harimwo bamwe batazobona urupfu gushitsa aho bazobonera ubwami bw'Imana. 28Hanyuma y'ayo majambo, hashize imisi nk' umunani, ajana Petero, Yohana na Yakobo aduga igisozi, aja gusenga. 29Ariko arasenga, ishusho yo mu maso hiwe ihinduka ukundi, imyambaro yiwe yera derere, irakayangana. 30Abagabo babiri bavugana na we, bari Mose na Eliya. 31Baboneka bafise ubwiza, bavuga ivyo kurangiza kwiwe, yagira aheraheze i Yerusalemu. 32Petero n'abari kumwe na we bari baremerewe n'itiro, bikanguye rwose babona ubwiza bwiwe na ba bagabo babiri bahagararanye na we. 33Bagira batandukane na we, Petero abwira Yesu ati: "Mwigisha, bitubereye vyiza ko turi hano; nuko twubake amahema atatu, rimwe ribe iryoiwawe, irindi rya Mose, irindi rya Eliya." Ntiyari azi ico avuga. 34Akibivuga, igicu c'igipfungu kiraza, kirabatwikira; ico gipfungu kikibashikako, baratinya. 35Ijwi riva muri nya gicu riti: "Nguwu Umwana wanje natoranije, ni mumwumve." " 36Iryo jwi rishize, Yesu aboneka ari umwe. Barabihora, ntihagira umuntu muri iyo misi babwira na kimwe mu vyo babonye. 37Bukeye bw'aho bamanutse ico gisozi, ishengero ryinshi riramusanganira. 38Kandi umugabo wo muri bo avuga n'ijwi rirenga ati: " "Mwigisha ndakwinginze, ndabira umwana, kuko namuvyaye ari ikinege, 39kandi hari impwemu imufata, agatura akaborogo, ikamujegeza, akabimba ifuro, kandi ihejeje kumukungagura ikagora cane kumuvamwo." 40Nanje ninginze abigishwa bawe kuyisenda, irabananira. 41Yesu arishura ati: "Yemwe abo iki gihe mutizera b'ibigaba, nzogeza ryari kubana namwe no kubihanganira?" Zana hano umwana wawe. 42ariko araza, dayimoni imutura hasi, iramujegeza cane; Yesu akankamira iyo mpwemu ihumanye, akiza uwo muhungu, amusubiza se. 43Bose batangazwa n'icubahiro gihambaye c'Imana. Ariko bose bagitangarira ivyo yakoze vyose, abarira abigishwa biwe 44ati: "Mushire aya majambo mu matwi yanyu. Umwana w'umuntu azoshirwa mu maboko y'abantu. " 45Bayoberwa iryo jambo, kandi bararihishwa ngo ntibarimenye, batinya kurimubaza iryo ari ryo." 46Kandi havyuka ibihari muri bo, vy'umukuru wabo uwo ari we. 47Ariko Yesu abonye ivyo bihari vyo mu mitima yabo, yakira akana, agahagarika i ruhande yiwe, 48arababwira ati: " "Uwuzokwakira aka kana mw'izina ryanje, azoba anyakiriye; kandi uwunyakiriye aba yakiriye uwantumye. Kuko umuto muri mwebwe hanyuma ya mwese ari we mukuru." 49Yohana aramwishura ati: "Mwigisha, twabonye umuntu yirukana abadayimoni mw'izina ryawe, turamubuza, kuko atadukurikira." 50Yesu aramubwira ati: "Ntimumubuze, kuko uwutari umwansi wanyu ari mu ruhande rwanyu." 51Maze imisi yiwe yo kuduzwa mw'ijuru igira ishike, yerekeza i Yerusalemu amaramaje kujayo, 52atuma integuza imbere yiwe. Ziragenda, zija mu mihana y'Abasamariya kumuteguriza. 53Ntibamwakira, kuko yerekeje i Yerusalemu. 54Abigishwa biwe Yakobo na Yohana, babibonye, baramubaza bati: "Mugenzi, ugomba ko tubarira umuriro ngo utibuke uve mw'ijuru, ubayigize, nk'uko Eliya yakoze?" 55Maze arahindukira arabakankamira ati: "Erega ntimuzi umutima wanyu uko usa; kuko Umwana w'umuntu ataje guhonya ubugingo bw' abantu, ariko yaje kubukiza." 56Nuko baja mu yindi mihana. 57Bariko baragenda mu nzira, umuntu aramubwira ati: "Ndagukurikira aho uja hose." 58Yesu aramubwira ati: "Imbwebwe ziri n'imyobo, n'ibiguruka mu kirere biri n'ivyari; ariko Umwana w'umuntu we ntagira aho arambika umusaya." 59Maze abarira uwundi muntu ati: "Nkurikira." Na we ati: "Mugenzi, banza undekure ngende mpambe data." 60Ariko Yesu aramubarira ati: "Reka abapfuye bahambe abapfuye babo, ariko weho genda, wamamaze ivyo ubwami bw'Imana." 61Uwundi muntu aramubwira ati: "Mugenzi, ndagukurikira, ariko banza undekure, nje gusezera abo mu rugo i wanje." 62Ariko Yesu aramubwira ati: "Nta muntu afashe isuka irimishwa n'inka, araba inyuma, abereye ubwami bw'Imana."


text: 1Hanyuma y'ivyo Yesu yiyereka abigishwa ukundi gusha, ari ku kiyaga c'i Tiberiya. Kandi uburyo yiyerekanye ni ubu: 2Simoni Petero, Toma ari we Hasa bari kumwe na Natanayeli w'i Kana i Galilaya, n'abana ba Zebedayo, n'abandi bigishwa babiri. 3Simoni Petero arababwira ati: "Ndagiye kuroba." Na bo bati: "Natwe turajana nawe." Barikora, batambukira mu bwato. Muri iryo joro ntibagira ico bafata. 4Umutwenzi ugitambika, Yesu ahagarara ku musenyi, ariko abigishwa ntibamenya ko ari we. 5Nuko Yesu arababaza ati: "Bana, hari ico kurya mufise?" Bati: "Oya." 6Arababwira ati: "Ni muterere urusenga i buryo bw'ubwato, muraronka." Nuko baraterera, ntibaba bakibasha kurukwega, kuko ifi zari isinzi. 7Wa mwigishwa Yesu yakunda abwira Petero ati: "Ni Umwami Yesu." Simoni Petero yumvise ko ari Umwami, akenyera impuzu, kuko yari gusa, araheza yikubita mu kiyaga. 8Ariko abandi bigishwa baza mu bwato, kuko bari hafi y'umusenyi, hari nk'intambuko ijana, bakwega urusenga rurimwo ifi. 9Bafashe i musozi, babonaho umuriro w'amakara n'ifi zigeretseko, n'umutsima. 10Yesu arababwira ati: "Ni muzane ifi ku zo muhejeje kuroba." 11Simoni Petero aja mu bwato, akwegera urusenga i musozi rwuzuye ifi nininini ijana na mirongo itanu na zitatu, kandi naho zari zingana zityo, urusenga ntirwacitse. 12Yesu arababarira ati: "Ni muze murye." " Ariko mu bigishwa ntihagira uwutinyuka kumubaza ati: "Uri nde?" Kuko bari bamenye ko ari Umwami Yesu. 13Yesu araza, yakira umutsima, arawubaha, n'ifi ni uko. 14Ubwo bwari ubugira gatatu Yesu yiyereka abigishwa, amaze kuzuka mu bapfuye. 15Nuko barangije kurya, Yesu abaza Simoni Petero ati: " "Simoni, umwana wa Yohana, mbega urankunda kurusha aba?" Na we ati: "Ego, Mugenzi, wewe urazi ko nkunogera." Aramubwira ati: "Ahura imyagazi y'intama zanje." 16Yongera kumubaza ubugira kabiri ati: "Simoni, umwana wa Yohana, mbega urankunda?" Na we ati: "Ego, Mugenzi, wewe urazi ko ndagukunda." Aramubwira ati: "Ragira intama zanje." 17Amubaza ubugira gatatu ati: "Simoni, umwana wa Yohana, mbega urankunda?" Petero arababara, kuko yamubajije ubugira gatatu ngo mbega urankunda? Aramwishura ati: "Mugenzi, weho urazi vyose, urazi ko ndagukunda." Yesu aramubwira ati: "Ahura intama zanje." 18Ni ukuri ndakubwire koko; ukiri umusore, warikenyeza, ukaja aho ugomba; ariko aho uzosazira, uzogorora amaboko, uwundi agukenyeze, akujane aho utagomba. 19Icatumye avuga atyo, kwari ukwerekana urupfu azopfa, ashimagirisha Imana. Amaze kuvuga atyo, aramubarira ati: "Nkurikira." 20Petero arakebuka, abona wa mwigishwa Yesu yakunda abakurikiye, umwe yari yegamiye mu gikiriza ca Yesu hamwe basangira, akamubaza ati: "Mugenzi, ni nde azokugura?" 21Nuko Petero amubonye, abaza Yesu ati: "Mugenzi, uwu we bizoba bite?" 22Yesu aramwishura ati: "Namba ngomba ko azogumaho kugeza aho nzozira, bigutwaye iki?"Wewe nkurikira. " 23Ni co catumye iri jambo rikwira mu bavukanyi, ngo uwo mwigishwa ntazopfa. Ariko Yesu ntiyamubwiye ko atazopfa, ariko yavuze ati: "Namba ngomba ko agumaho kugeza aho nzozira, bigutwaye iki?" 24Uwo ni wa mwigishwa yashingiye intahe ivyo, kandi ni we yavyanditse, kandi natwe tuzi yuko intahe yiwe ari iyo ukuri. 25Ariko hariho n'ibindi vyinshi Yesu yakoze, vyokwandikwa bidondowe kimwekimwe, ngira ngo n'isi na yo ntiyokwirwamwo ibitabo vyokwanditswe."


text: 1Nuko ashika i Derube n'i Lusitira; hariyo umwigishwa yitwa Timoteyo, umwana w'umugore w'Umuyudakazi yizeye, ariko se yari Umugiriki; 2yashimwa n'abavukanyi b'i Lusitira no muri Ikoniyo. 3Pahulo agomba ko bajana n'uwo aramwakira amuhimbura igikoba c'ubugabo, kubwo Abayuda bo muri izo ntara, kuko bose bari bazi yuko se yari Umugiriki. 4Bariko baraca mu bisagara, bagenda bababwira ivyo intumwa n'abakuru b'i Yerusalemu bashinze, ngo bavyitondere. 5Nuko amashengero akomerezwa mu kwizera, agenda yunguka ibitigiri imisi yose. 6Baca mu gihugu c'i Furugiya n'i Galatiya, babuzwa na Mpwemu Yera kuvuga ijambo ry'Imana muri Asiya. 7Bashitse ahabangikanye n'i Musiya, bagerageza kuja i Bituniya, Mpwemu wa Yesu ntiyabakundira; 8baca i Musiya baramanuka, bashika i Tirowa. 9Maze Pahulo arota inzozi mw'ijoro, abona umugabo w'i Makedoniya ahagaze amwinginga ati: "Jabuka uze i Makedoniya, udutabare. " 10Amaze kurota izo nzozi, duca turondera ingene tuja i Makedoniya, kuko tumenye yuko Imana iduhamagariye kubabwira ubutumwa bwiza. " 11Nuko tuvuduka i Tirowa mu bwato, turaramiriza tuja i Samotirake, bukeye bw'aho dushika i Neyapoli, 12tuvuyeyo dushika i Filipi igisagara gikuru co mu ntara y'i Makedoniya, cubatswe n'Abaroma. Tumara imisi muri ico gisagara. 13Ku musi w'isabato turenga irembo ry'igisagara, tuja ku ruzi, dukeka ko hobayo ahahora hasengerwa. Turicara, tuyaga n'abagore bahakoraniye. 14Umugore umwe yitwa Ludiya yubaha Imana, umudandaza w'impuzu zitukura z'igiciro kinini, wo mu gisagara citwa Tuwatira, aratwumviriza. Umwami Yesu amwugurura umutima, kugira ngo awushire ku vyo Pahulo yavuga. 15Amaze kubatizanywa n'abo mu nzu yiwe, aratwinginga ati: " "Asangwa mubonye ndi uwizeye Umwami Yesu, ni muze i wanje, musembereho. " " Aratugobera. 16Bukeye tugiye aho basengera, duhura n'umwigeme arimwo dayimoni aragura, yari atungishije ba shebuja cane kubwo iyo ndagu. 17Uwo aradukurikira twebwe na Pahulo, asemerera ati: " "Aba bantu ni abasavyi b'Imana Isumbavyose, kandi bababarira inzira y'agakiza. " 18Amara imisi myinshi agenza atyo. Ariko Pahulo adundumiwe, arahindukira, abarira dayimoni ati: "Ndakubariye mw'izina rya Yesu Kristo, muvemwo. " Amuvamwo muri ako kanya. 19Maze ba shebuja babonye yuko ico bazigako inyungu kivuyeho, bafata Pahulo na Sila, barabakwega babajana mu kaguriro imbere y'abashingantahe, 20babashira abacamanza bati: "Aba bantu bahagarika imitima y'abo mu gisagara cacu, kandi ari Abayuda; 21batuzanira imigenzo tuzira kwemera canke gukora, twebwe turi Abaroma. " 22Ishengero ribahagurukira icarimwe, abacamanza babatabagurirako impuzu, bagera ko babakubita. 23Bamaze kubakubita inkoni nyinshi, babashira mw'ibohero, babarira umurinzi kubarinda cane. 24Na we abariwe atyo abashira mu nzu yo hagati, arobeza amaguru yabo mu mpatane z'ibiti. 25Maze nko mu gicugu Pahulo na Sila bariko barasenga baririmbira Imana, izindi mbohe zibumva, 26isi ica inyiganyiga cane giturumbuka, bituma amatanguriro y'inzu y'ibohero anyiganyiga, ako kanya imyango yose iruguruka, iminyororo ya bose iradohoka. 27Uwo murinzi yikanguye, abonye imyango y'ibohero yuguruye, asokora inkota agira yiyahure, kuko yagira ngo imbohe zatorotse. 28Ariko Pahulo asemerera n'ijwi rirenga ati: "Ntiwigirire nabi, twese turi hano. " 29Ahamagaza imuri, yitera mu nzu, ari mu gatengo k'ubwoba, yikubita imbere ya Pahulo na Sila, 30arabasohokana, arababaza ati: "Bagenzi, nkwiye gukora iki ngo nkire? " 31Baramwishura bati: "Izere Umwami Yesu, urakira, mwe n'abo mu nzu yawe. " 32Bamubarira ijambo ry'Umwami Yesu, n'abo mu nzu yiwe bose. 33Muri ico gihe nyene c'ijoro arabajana, abuhagira inguma z'inkoni, aca arabatizwa, bo n'abiwe bose. 34Arabadugana, abajana i we, arabagaburira, anezeranwa cane n'abo mu nzu yiwe bose, kuko yizeye Imana. 35Ijoro rikeye, abacamanza batuma abagendanyi bati: "Rekura abo bantu. " 36Umurinzi w'imbohe abarira Pahulo ayo majambo ati: "Abacamanza baratumye ngo murekurwe, nuko rero ni musohoke, mwigire amahoro. " 37Ariko Pahulo arabishura ati: "Ko badukubitiye imbere y'ishengero, ata kidutsinze, kandi turi Abaroma, bakadushira mw'ibohero; none bagomba kuduhinda mu mpisho? Ekaye, ni babe ari bo biyizira ubwabo badusohore. " 38Abo bagendanyi babarira abacamanza ayo majambo; na bo baratinya, bumvise ko ari Abaroma, 39baraza, babakomera ibobo, barabasohora, babinginga kuva muri ico gisagara. 40Bavuye mw'ibohero, baja kwa Ludiya, barinjira; bamaze kubona abavukanyi, barabahanura, bavayo.


text:
Ubuhanuzi bushya - youtube, Youtube home · ikaze iwacu. Africa great lakes democracy watch: rwanda:ubuhanuzi ku, Rwanda:ubuhanuzi ku rwanda:nyirabiyoro, magayane, domitila,na sgt nsabagasani:the prophecy of nyirabiyoro, magayane and nsabagasani about the future of. Ababonekerwa mu rwanda barerekwa ko hagiye kuba intambara, Ubu n'ubutumwa mu majwi twagejejweho n'abantu basenga bo muri groupe yitwa « bon berger », bifuje ko bwagezwa ku banyarwanda, kugira ngo bamenye.
Inyarwanda | amakuru | indirimbo | video, Filime z'abanyarwanda zikomeje kwesa imihigo mu mahanga, strength in fear ya ella mutuyimana nayo yegukanye igihembo. Amakuru arambuye - karabaye, Mu nyandiko yashyizwe ahagaragara yanditswe n’abahoze ari abayobozi bakuru b’igihugu n’inkoramutima za kagame ndetse bamufashije kugera ku butegetsi , ubu. Kigali city website >> site map, Amashyirahamwe n’ amakoperative y’ urubyiruko yasinye imihigo n’ ubuyobozi bw’ umujyi wa kigali yo kurengera ibidukikije yitabiriye igikorwa cya one dollar.
Ibanga rya nyuma ku mikoranire ya fpr na fdlr : ibisa, Ibintu bigiye ku kabona kose, amagambo ashize ivuga ! umutwe witwaje intwaro witwa fdlr bakunze kwita ko ari umutwe w’intagondwa z’abahutu basize bakoze jenoside. Rwandagospel.com | murakaza neza - agakiza, Abanyamakuru bo muri gospel hari icyo bakwiye kwitaho mu kuyubaka. ngendeye ku bitekerezo bya bamwe mu banyamakuru ba gospel, ikiganiro rwandagospel.com yigeze.


text:
Abantu 40 barwaye mu mutwe batorotse ibitaro vy'abarwaye mu mutwe vya Mathari ku murwa mukuru wa Kenya Nairobi nyuma y'aho abacungera ibitaro bananiriwe no kubatangira.
Ubu abo barwayi bariko bararonderwa iyo bagiye mu gihe bamwe muri bo bazwi ko bagwana nk'uko igipolisi cabibwiye BBC.
Ikinyamakuru co muri Kenya Standard canditse ko abo barwayi batorotse ivyo bitaro vya leta inyuma yo kwidoga ko imiti bahabwa ataco yabamarira.
Mathari nivyo bitaro binini cane vy'abarwaye mu mutwe muri Kenya.
Mu 2011, imigwi y'abaharnira ageteka ka zina muntu barasavye ko haba amatgohoza ko vyavugwa ko hari ugufata abantu nabi muri ivyo bitaro inyuma y'ikiganiro cari caciye kuri CNN citwa ''Locked up and Forgotten''('Barugaranywe kandi baribagiwe).
Abanyamakuru ba CNN bavuze ko babonye ikiziga cugaraniwe hamwe n'umurwayi mu cumba ca wenyene.
Umwe mu bakuru b'igipolisi muri Kenya Moses Ombati yabwiye BBC ko abo barwayi bagumutse mu nyuma bakarusha inguvu abacungera ibitaro gutyo babona gutoroka.
Ibitaro vyamenyesheje igipolisi ku wa mu ngu ko abo barwayi batorotse.
Igipolisi cemeza ko gifise ibiraranga vyose ko bitazogorana kubatora.


text:
Dream Boys ni itsinda ririmba injyana ya R’n B ndetse na Bongo rigizwe na Platini na TMC, rikaba rimaze kwamamara ndetse no kwiyerekana muri muzika.
Platini ubundi yitwa Nemeye Platini akaba yaravutse muri nzeli 1988 I Bukavu kuko niho ababyeyi be bari barabaye bahamaze igihe kirekire. Nyuma yaho yaje gutahuka cyimwe n’abandi banyarwanda bose atangira amashuli ye abanza abiri yayize muri Congo, akomereza kuri ecole primaire ya Nyanza ya Kicukiro , icyiciro rusange cy’amashuli yagikomereje kuri ecole secondaire de Gasange I Byumba, akomereza mu rwunge rw’amashuli rwa leta I Butare.
Yaje gukomereza muri kaminuza nkuru y’U Rwanda mu ishami ry’itangazamakuru. Platini akiri umwana yaririmbaga muri cholare aza kuhava atangira gukora muzika ye.
Mujyanama claude uzwi nka TMC ni undi musore ubarizwa... soma ibindi